text:
Abaturage basaga ibihumbi 13 bo mu karere ka Kirehe mu ntara y’Iburasirazuba bw’uRwanda ntibarishyura mitiweri, Ubuyobozi bw’akarere butangaza ko bwatangiye gushyira hamwe abafite umutima wo gufasha kugirango bishyire hamwe bishyurire abadafite ubushobozi.
Abaturage basaga ibihumbi 13 bo mu karere ka Kirehe mu ntara y’Iburasirazuba bw’uRwanda ntibarishyura mitiweri, Ubuyobozi bw’akarere butangaza ko bwatangiye gushyira hamwe abafite umutima wo gufasha kugirango bishyire hamwe bishyurire abadafite ubushobozi.
By Muhire Norbert | Views : 8967 | Kuya 12-15-2016 11:19
Umuyobozi wungirije w’akarere ka Kirehe ushinzwe iterambere ry’ubukungu, Nsengiyumva Jean Damascène, yatangaje ko batangiye kwegeranya abantu bafite umutima wo gufasha kugirango bahurize hamwe inkunga yo kwishyurira mitiweri abatarayishyura bigaragara ko nta bushobozi bwo kuyiyishyurira.
Nsengiyumva J. Damascène, v/mayor Kirehe
Ubuyobozi kandi bugaragaza ko abaturage batarishyura biganjemo abo mu cyiciro cya kabiri kuko abo mu cya mbere bo bayishyurirwa na leta.
Imibare igaragazwa n’ubuyobozi bw’akarere ka Kirehe, yerekana ko mu cyiciro cya mbere cy’ubudehe habarirwamo ingo zigera ku bihumbi 12.459 zingana na 15.8%, icya kabiri kirimo ingo ibihumbi 30.042 zingana na 38.2% ari nazo zikigaragaramo abatabasha kwiyishyurira mitiweri.
Ni mu gihe icyiciro cya gatatu harimo ingo zigera ku bihumbi 36.180 zingana na 46%, naho icyiciro cya kane ari nacyo cyanyuma kikaba kirimo ingo 56 zingana na 0.1%.Bamwe mu baturage mu gikorwa cyo kwandikisha mitiweri
Nubwo hari abaturage basaga ibihumbi 13 batarishyura mitiweri, muri rusange imibare igaragaza ko kwitabira kwishyura mituweri mu karere ka Kirehe bigeze kuri 96.7%.


c: text/html

text:
Kuki mubwiriza ku nzu n’inzu?
Yesu yabwiye abigishwa be ati “
muhindure abigishwa mu bantu bo mu mahanga yose” (Matayo 28:19, 20). Igihe Yesu yoherezaga abo bigishwa be ba mbere kubwiriza, yabategetse gusanga abantu mu ngo zabo (Matayo 10:7, 11-13). Nyuma y’urupfu rwe, Abakristo bo mu kinyejana cya mbere bakomeje kubwiriza “
mu ruhame no ku nzu n’inzu” (Ibyak 5:42; 20:20). Natwe twigana urugero rw’abo Bakristo bo mu kinyejana cya mbere, tukumva ko kubwiriza ku nzu n’inzu ari bwo buryo bwiza bwo kugera ku bantu.

robotstxt: allowed

filter: keep


text:
INGINGO Y’IBANZE | ESE KOKO ABAMARAYIKA BABAHO?
Ese abamarayika bagira uruhare mu mibereho yacu?
Umunsi umwe ari ku cyumweru nyuma ya saa sita, Kenneth na Filomena batuye muri Curaçao bagiye gusura umugabo n’umugore we bigishaga Bibiliya.
Kenneth yaravuze ati: “Twarahageze dusanga hafunze n’imodoka yabo idahari. Ariko byanyanze mu nda, mpamagara umugore waho.”
Uwo mugore yaranyitabye maze ambwira ko umugabo we yari ku kazi. Icyakora amaze kumenya ko nge na Filomena twari mu rugo rwe, yaje kudukingurira.
Bahise babona ko yahoze arira. Igihe Kenneth yasengaga kugira ngo batangire kwiga Bibiliya, uwo mugore yarongeye ararira. Kenneth na Filomena bamubajije ikibazo yari afite.
Uwo mugore yavuze ko kuri icyo gicamunsi yashakaga kwiyahura kandi ko igihe yarimo yandikira umugabo we amubwira impamvu yabimuteye, ari bwo Kenneth yamutorefonnye. Yababwiye ko arwaye indwara yo kwiheba, maze bamusomera imirongo yo muri Bibiliya yo kumuhumuriza. Ibyo bamubwiye byatumye atiyahura.
Kenneth yaravuze ati: “Twashimiye Yehova kuba yaradufashije tukarokora uwo mugore wari wihebye. Ashobora kuba yarakoresheje umwuka wera cyangwa umumarayika we, kugira ngo tumuhamagare.” *
Ese koko Imana ni yo yafashije Kenneth na Filomena ikoresheje umumarayika cyangwa umwuka wera, cyangwa byabayeho mu buryo bw’impanuka?
Nta cyo twakwemeza muri ibyo. Icyo tuzi ni uko Imana ikoresha abamarayika bagafasha abantu. Urugero, Bibiliya ivuga ko Imana yakoresheje umumarayika akayobora Filipo ku mutegetsi w’Umunyetiyopiya wifuzaga gusobanukirwa Bibiliya.—Ibyakozwe 8:26-31.
Amadini menshi yumva ko hari ibiremwa by’umwuka bifite ububasha budasanzwe, muri byo hakaba harimo abamarayika bakorera Imana, abandi bakaba abarinzi. Abantu benshi bemera ko abamarayika babaho kandi ko bagira uruhare mu mibereho yacu. Icyakora hari n’abandi benshi batabyemera.
None se abamarayika babaho koko? Niba babaho se bakomoka he? Mu by’ukuri Abamarayika ni ba nde? Ese bagira uruhare mu mibereho yacu? Reka tubisuzume.
^ par. 8 Bibiliya igaragaza ko izina ry’Imana ari Yehova.—Zaburi 83:18.


text:
JW Broadcasting for Amazon Fire TV
Ni televiziyo yo kuri interineti yerekana ibiganiro bigenewe gufasha imiryango gutera imbere mu buryo bw’umwuka. Irebere ibiganiro byihariye bitegurirwa muri sitidiyo zacu hamwe na videwo zatoranyijwe mu ziri ku rubuga rwa jw.org. Reba ahanditse ngo “Ibirimo bihita” urebe izo videwo ku manywa na nijoro, cyangwa se ujye kuri “Videwo wifuza” maze urebe iyo ushaka igihe ushakiye. Jya kuri ahanditse ngo “Amajwi” wumve ibyafashwe amajwi, urugero nk’umuzika, darame zisanzwe na darame zo gusoma Bibiliya.
Jya kuri tv.jw.org ukurikirane iyo televiziyo ukoresheje orudinateri, tabuleti, telefoni ibishoboye, cyangwa urebere kuri televiziyo yawe ukoresheje igikoresho kivana amajwi n’amashusho kuri interineti kikayageza kuri televiziyo yawe (Roku).
IBIRIMO
Ibibazo abantu bakunze kwibaza kuri Televiziyo ya JW yo kuri Fire TV
Menya uko wakoresha ibyasohotse mu buryo bwa elegitoroniki.


text:
Abahanga bavuga ko umuhangayiko (stress) ari ngombwa mu buzima. Ariko nk’uko bigenda no mu bindi, iyo bikabije bigirira nabi ubuzima bwacu.
Ibyiza byo guhangayika
Guhangayika bituma umuntu azirikana ko agomba gukora ibintu akanabigumushaho umutima. Ikindi ni uko bituma afata icyemezo cyihuse iyo hari ibimutunguye. Ibi biterwa n’umusemburo uba mu mutwe witwa adrénaline. Iyo utunguwe cyangwa uhangayitse, ubwonko burekura iyi adrenaline, ikaguha imbaraga zo gukemura icyo kibazo uba uhuye nacyo.
Iyo bibaye buri gihe ariko, adrénaline iba nyinshi maze umunaniro , uburakari no kwiheba bikaba byose. Nguko uko umuhangayiko utangira.
Uko warwanya uwo muhangayiko
1. Menya ibiguhangayikishije : menya igihe umutima wawe utera cyane, igituma urakara n’ikikuvuna. Mu gihe utarakimenya, uzahora wumva ko ikosa ari iry’isi yose, maze uhore ushihagura uwo muhuye wese.
2. Menya ibifite akamaro kuruta ibindi mu byo ukora : nushaka gukora ibintu byose umunsi umwe, uzananirwa vuba, stress ikubone.
3. Koresha umubiri wawe : iyo umuntu aguhangayikishije, wumva umujinya ukwishe. Uyu mujinya uzana n’imbaraga nyinshi ; izi mbaraga rero hari abazikoresha nabi, ugasanga nk’umuntu ahise akubita umurakaje.
Iyo ukoresheje izi mbaraga rero, ukora nk’akazi cyangwa sport, urangiza wumva waruhutse mu mutwe, umuhangayiko ukawibagirwa.
4. Ruhuka bihagije : iyo uryamye igihe gito cyangwa ugakora cyane nturuhuke, ugera aho ukumva utameze neza, ukaba wanahora abandi uko kutamera neza kwawe. Fata igihe uryame bihagije kuko bituma umubiri uruhuka, ukazabona uko wongera gukora.
5. Hari abagerageza kurwanya umuhangayiko baba bafite banywa ibinyobwa bikabura umubiri nk’inzoga, ikawa, icyayi n’ibiyobyabwenge. Ibi bishobora kugufasha muri ako kanya ariko iyo hashize igihe bishobora no kukugiraho ingaruka mbi. Winywa cyangwa ngo urye ibyo ubonye, inywere amazi.
6. Hari uburyo bwo kurwanya umuhangayiko ukoresheje umutwe wawe nko gukora yoga, kwicara ahantu hatuje ugatekereza ku kintu iki n’iki kitababaje (méditation).
Ikindi kizwi ni uko kubera kwirirwa twiruka, abantu ntibafata igihe gihagije cyo guhumeka (respiration). Iyo uhumetse hari umwuka mwiza winjira mu mubiri wawe ukumva umeze neza. Uzarebe iyo uhangayitse, ufite ubwoba cyangwa urakaye, umwuka umera nk’uheze, aho bituma na bamwe baraba (évanouissement). Iyo uhumetse rero wirinda ibyo bibazo byose. Fata ku munsi iminota nka 10 winjize unasohore umwuka, maze wumve uburyo biryoshye.
Reba Video
Uburyo bwo Kurwanya Umuhangayiko
Abahanga bavuga ko umuhangayiko (stress) ari ngombwa mu buzima. Ariko nk’uko bigenda no mu bindi, iyo bikabije bigirira nabi ubuzima bwacu.
at 2:46:00 PM
Labels: ubuzima


text:
Karongi: Abayobozi b’inzego z’ibanze baributswa gukoresha ikaye y’abinjira n’abasohoka
Mu nama y’umutekano itaguye y’Akarere ka Karongi, ubuyobozi bwako n’ubw’inzego z’umutekano bugakoreramo bwasabye abanyamabanga nshingwabikorwa b’imirenge ko bagomba kongera gushyira imbaraga mu kwibutsa abayobozi b’imidugudu ko bagomba kwita ku gukoresha agakaye k’abinjira n’abasohoka kuko ngo bigaragara ko abantu basigaye binjira bakanasohoka uko bashatse muri imwe mu mirenge y’ako karere.
Urugero bibanzeho cyane n’umuryango w’abantu batanu ugizwe n’umugore, umukobwa umwe mukuru n’abana batatu uherutse gutahuka mu buryo butazwi nyuma y’icyumweru n’igice bakawufata ku wa gatanu w’icyumweru gishize ushaka gusubira muri Congo. Uyu muryango wari warinjiye bucece mu gihugu ngo ukaba wari wahanye gahunda n’abashi bo muri Congo ko bahurira ku Kivu mu Murenge wa Mubuga bakawutwara mu bwato bakawusubiza muri Congo.
Mu gihe aho wagiye uca hose mu kwinjira mu gihugu nta na hamwe wari wanditse mu dukaye tw’abinjira n’abasohoka mu midigudu, bamwe mu baturage bo mu Murenge wa Mubuga bo ngo bakaba barihutiye gutabaza ubuyobozi bamaze kubona ko uwo muryango w’abantu batanu ugiye gusubira muri Repubulika iharanira Demokarasi ya Congo maze inzego z’umutekano zihita ziwugarura.
Ubuyobozi bw’Akarere ka Karongi bwasabye abayobozi b’imirenge kwitondera ibintu nk’ibi kuko baba batazi ikigenza abantu nk’abo. Mu gihe bamwe mu nzego z’umutekano bari mu nama bavugaga ko abashaka guhungabanya umutekano w’igihugu basigaye bakoresha abagore n’abakobwa, Umuyobozi w’Akarere ka Karongi Wungirije ushinzwe Imibereho Myiza y’Abaturage, Mukabalisa Simbi Dative, we akaba yababwiye ko imibare igaragaza ko hasigaye hatahuka cyane abagore n’abana. Yagize ati “ Mwakwibaza aho abagabo babo baba basigaye none mukanatekereza kukiba kibagenza.â€
Si kubatahuka bava muri Congo gusa hagaraga ikibazo mu Karere ka Karongi kuko no mu miryango cumi n’icyenda y’abahungutse bavuye muri Tanzaniya yari yaroherejwe gutura muri ako karere ngo hasigaye cumi n’ibiri gusa, naho igera muri irindwi ikaba yaragiye mu buryo butazwi. Cyakora ariko, Mukabalisa Simbi Dative, avuga ko baje gukurikirana iyi yo bagasanga yaragiye mu Ntara y’Uburasirazuba ngo isangayo bene wabo cyangwa se igakurikirana aho bashobora kubona imirimo n’ubutaka bwiza ku buryo bworoshye.
Umuyobozi w’Akarere ka Karongi, Kayumba Bernard, akaba asaba ubuyobozi bw’imirenge gukaza ingamba mu kubungabunga umutekano, by’umwihariko ariko abihanangiriza ababwira ko nta muntu wagombye kurara mu mirenge yabo batamuzi. Yabasabye gukangurira inzego z’ubuyobozi bayobora gutanga raporo umunsi k’uwunda w’abantu baba bagiye kurara mu mirenge yabo na bo bakazigeza mu nzego z’umutekano mu rwego rwo gukumira abashobora guhungabanya umutekano.


text:
UMUNSI W’UBUBABARE BWA NYAGASANI
ISOMO RYA MBERE
Umuhanuzi Izayi (Iz 52, 13 -15 ; 53, 1-12)
52, 13Dore umugaragu wanjye azasagamba, azakuzwa, yererezwe asumbe byose. 14Nk’uko imbaga y’abantu yamubonye igakangarana kuko yari yangiritse bitavugwa, imisusire ye ntaho igihuriye n’iy’umuntu, n’uburanga bwe ntibuse n’ubwa bene muntu, 15ni na ko bizatangaza amahanga menshi, abami nibamugera imbere bumirwe kuko bazaba babonye icyo batigeze babwirwa, bakitegereza ikintu kitigeze kibaho.
53,1Ni nde wakwemera ibyo twebwe twumvise? Ni nde wahishuriwe ukuboko kwa Nyagasani? 2Yakuriye imbere y’Uhoraho nk’umumero ushibutse, ameze nk’umuzi wanamye mu gitaka cyumiranye; nta buranga nta n’igikundiro byo kurembuza amaso yacu, yewe nta n’igihagararo cyamutera igikundiro. 3Yari yasuzuguwe kandi yatereranywe n’abantu, umunyamibabaro n’umumenyerane w’ibyago ; mbese nk’uwo bagera imbere bakipfuka mu maso, kuko yari asuzuguritse, twese nta we umwitaho.
4Nyamara kandi ni imibabaro yacu yari yikoreye, ni ibyago byacu byari bimuremereye; ariko twe tukamubonamo uwahawe igihano, nk’uwibasiwe n’Imana ikamucisha bugufi. 5Nyarnara we yahinguranyijwe kubera ibyaha byacu, ajanjagurirwa ibicumuro byacu: igihano cye cyadukomoreye amahoro, ibikomere bye tubikesha umukiro. 6Twese twarabuyeraga nk’intama zazimiye, tugenda intatane buri wese atomereye inzira ye, maze Uhoraho amugerekaho ububi bwacu bwose.
7Yarashinyaguriwe ariko yicisha bugufi, ntiyabumbura umunwa boshye umwana w’intama bajyanye mu ibagiro, cyangwa intama yicecekera imbere y’abayogosha ubwoya, na we ntiyaruhije abumbura umunwa. 8Yafashwe ku gahato bamucira urw’akarengane, kandi nta n’umwe wigeze amwitaho. Ni koko yakuwe mu isi y’abazima, ahanirwa ubugome bw’umuryango we. 9Yahambwe hamwe n’abagiranabi, imva ye ishyirwa hamwe n’iy’abakungu, n’ubwo we nta bugome yigeze agira, akaba nta n’ikinyoma cyigeze mu munwa we. 10Uhoraho yashatse kumujanjaguza imibabaro, kandi namara gutura ubuzima bwe ho impongano z’ibyaha, azabona abamukomokaho, azarambe maze azuzuze atyo umugambi w’Uhoraho. 11Nyuma y’iyo mibabaro yose azabona urumuri azanezerwe; namara kumenyekana ko ari intungane, azageza benshi ku butungane. Umugaragu wanjye azakiranura imbaga y’abantu, kuko yikoreye ubwe ibicumuro byabo. 12Ni cyo gituma nzamugenera umugabane mu bihangange, akazagabana umunyago n’abanyamaboko; kuko ubwe yigabije urupfu, akabarirwa mu banyabyaha. Ubwe yikoreye ibicumuro by’imbaga, nuko atakambira abagiranabi.
ZABURI (Zab 31 (30), 2ab.6, 12, 13-14ad, 15-16, 17.25)
Inyik/ Dawe, nshyize ubugingo bwanjye mu maboko yawe.
Uhoraho, ni wove buhungiro bwanjye,
singateterezwe bibaho!
Nshyize ubugingo bwanjye mu maboko yawe,
ni wowe uncungura, Uhoraho, Mana nyir’ukuri.
Abanzi banjye bose barampundazaho ibitutsi,
n’abaturanyi banjye ntibakincira akari urutega.
Incuti zanjye z’amagara nsigaye nzitera ishozi,
abo duhuriye mu nzira barambona bagahunga.
Nsigaye naribagiranye nk’uwapfuye,
meze nk’akabindi kasandaye.
Numva rubanda bamvuga nabi,
bajya imigambi ya kuncuza ubugingo.
Ariko ndakwiringiye, Uhoraho,
ndavuga nti «Imana yanjye ni wowe!»
Ibihe byanjye biri mu kiganza cyawe,
ngaho rero ngobotora mu maboko y’abanzi banyibasiye!
Uruhanga rwawe nirumurikire umugaragu wawe,
maze unkize ugiriye impuhwe zawe.
Nimukomere kandi mwireme agatima,
mwebwe mwese abizera Uhoraho!
ISOMO RYA KABIRI
Ibaruwa yandikiwe Abahebureyi (Heb 4,14-16; 5, 7-9)
Bavandimwe, 4,14 ubwo dufite Umuherezagitambo mukuru uhebuje watashye mu ijuru, Yezu Umwana w’Imana, nitwikomezemo ukwemera. 15Koko rero, ntidufite Umuherezagitambo mukuru wananirwa kudutabara mu ntege nke zacu; yageragejwe muri byose ku buryo bumwe natwe, ariko ntiyatsindwa n’icyaha. 16Nitwegerane rero ubwizere intebe ya Nyir’ineza, kugira ngo tugirirwe impuhwe kandi duhabwe imbaraga zizadufasha igihe kigeze. 5,7Mu gihe cy’imibereho ye yo ku isi, ni We wasengaga atakamba mu miborogo n’amarira, abitura Uwashoboraga kumurokora urupfu, maze arumvirwa kuko yagororokeye Imana. 8Nubwo yari Mwana bwose, ibyo yababaye byamwigishije kumvira; 9maze aho amariye kuba intagereranywa, abamwumvira bose abaviramo isoko y’ubucungurwe bw’iteka.
IBANGONDIRIMBO RIBANZIRIZA IVANJILI (Fil 2, 8-9)
Kristu wapfuye azira ibyaha byacu,
Kristu wazukiye kuduha ubugingo bw’iteka.
Kristu yemeye kwumvira ari twe agirira ageza aho gupfa,
apfiriye ndetse ku musaraba.
Ni cyo cyatumye Imana imukuza, imuha Izina risumbye ayandi yose.
Kristu wapfuye azira ibyaha byacu,
Kristu wazukiye kuduha ubugingo bw’iteka.
IVANJILI
+ Ububabare bw’Umwami wacu Yezu Kristu uko bwanditswe na Yohani (Yh 18, 1-40 ; 19, 1-42)
Bamaze gufungura, 18,1Yezu ajyana n’abigishwa be yambuka umugezi wa Sedironi. Hakaba ubusitani, we n’abigishwa babwinjiramo. 2Yuda wajyaga kumugambanira akamenya aho hantu, kuko Yezu yakundaga kuhaza kenshi aherekejwe n’abigishwa be. 3Nuko Yuda amaze kubona abasirikare n’abagaragu yahawe n’abatware b’abaherezabitambo n’Abafarizayi, ajyayo; bari bitwaje amatara n’imuri n’intwaro. 4Yezu wari uzi ibigiye kumubaho byose, aza abagana arababaza ati «Murashaka nde?» 5Baramusubiza bati «Yezu w’i Nazareti.» Yezu arababwira ati «Ni jyewe.» Yuda wamugambaniraga akaba ahagararanye na bo. 6Yezu amaze kubabwira ati «Ni jyewe», basubira inyuma bitura hasi. 7Yongera kubabaza ati «Murashaka nde ?» Barongera bati «Yezu w’i Nazareti.» 8Yezu arabasubiza ati Nababwiye ko ari jye. Niba rero ari jye mushaka, nimureke aba ngaba bigendere.» 9Bityo harangira ijambo yari yaravuze ati «Abo wampaye nta n’umwe najimije muri bo.»
10Nuko Simoni Petero wari ufite inkota arayikura, ayikubita umugaragu w’umuherezabitambo mukuru, amuca ugutwi kw’iburyo. Uwo mugaragu yitwaga Malikusi. 11Yezu abwira Petero ati “Subiza inkota yawe mu rwubati. Inkongoro Data ampaye ndeke se kuyinywa?» 12Abasirikare n’umutware wabo, n’abagaragu b’Abayahudi, bafata Yezu baramuboha. 13Babanza kumujyana kwa Ana wari sebukwe wa Kayifa, umuherezabitambo mukuru w’uwo mwaka, 14Kayifa uwo ni we wari waragiriye Abayahudi inama, y’uko ikiruta ari uko umuntu umwe yapfira imbaga.
15Simoni Petero yari yakurikiye Yezu hamwe n’undi mwigishwa. Uwo mwigishwa wundi akaba yaraziranye n’umuherezabitambo mukuru, yinjirana na Yezu mu rugo rw’umuherezabitambo mukuru. 16Petero we asigara ahagaze hanze inyuma y’irembo; wa mwigishwa wundi wari uzwi n’umuherezabitambo mukuru, araza abwira umuja ukumira ngo yinjize Petero. 17Nuko uwo muja w’umukumirizi abwira Petero ati «Aho none ntiwaba uri uwo mu bigishwa b’uriya muntu?» Petero arasubiza ati «Sindi we.» 18Abagaragu n’abafasha bari bacanye umuriro bota, kuko hari imbeho. Petero na we yari ahagararanye na bo yota.
19Nuko umuherezabitambo mukuru abaza Yezu iby’abigishwa be n’inyigisho ze. 20Yezu aramusubiza ati «Navugiye ahagaragara mbwira isi yose. Nigishirije iteka mu masengero no mu Ngoro y’Imana, aho Abayahudi bose bateranira, nta cyo navuze rwihishwa. 21Urambaza iki? Baza abanyumvise icyo nababwiye. Bo bazi ibyo navuze.» 22Amaze kuvuga ibyo, umwe mu bafasha wari aho ngaho akubita Yezu urushyi ati «Ni uko usubiza umuherezabitambo mukuru?» 23Yezu aramusubiza ati «Niba mvuze nabi garagaza ikibi mvuze; niba kandi mvuze neza, unkubitiye iki?» 24Nuko Ana amwohereza aboshye kwa Kayifa, umuherezabitambo mukuru.
25Simoni Petero yari ahagaze aho yota. Nuko baramubaza bati «Aho nawe nturi uwo mu bigishwa be?» Arahakana ati «Sindi we.» 26Umwe mu bagaragu b’umuherezabitambo mukuru, mwene wabo w’uwo Petero yari yaciye ugutwi ati «Sinakubonye mu busitani muri kumwe?» 27Petero yongera guhakana. Ako kanya isake irabika.
28Nuko bavana Yezu kwa Kayifa bamujyana mu rugo rw’Umutware w’igihugu, hakaba mu gitondo, ariko bo ntibinjira mu rugo rw’Umutware ngo batandura batararya Pasika. 29Pilato arasohoka arabasanga ati «Uyu muntu muramurega iki?» 30Baramusubiza bati «Iyo ataba umugiranabi ntituba tumukuzaniye.» 31Nuko Pilato arababwira ati «Nimumujyane mumucire urubanza, mukurikije amategeko yanyu.» Abayahudi bati “Nta bubasha dufite bwo kugira uwo ducira urubanza rwo gupfa.” 32Bityo ijambo Yezu yari yaravuze ryerekeye ku rupfu yari agiye gupfa riruzuzwa.
33Nuko Pilato asubira mu rugo rwe, ahamagaza Yezu aramubaza ati «Mbese ni wowe mwami w’Abayahudi koko?» 34Yezu aramusubiza ati «Ibyo ubivuze ku bwawe, cyangwa se ni abandi babikumbwiyeho?» 35Pilato arasubiza ati «Aho ntugira ngo nanjye ndi Umuyahudi? Bene wanyu n’abatware b’abaherezabitambo ni bo bakunzaniye; wakoze iki?» 36Yezu arasubiza ati «Ingoma yanjye si iyo kuri iyi si; iyo ingoma yanjye iza kuba iyo kuri iyi si, abantu banjye baba bandwanyeho kugira ngo ntagabizwa Abayahudi. None rero Ingoma yanjye si iy’ino aha.» 37Nuko Pilato aramubaza ati «Noneho rero uri umwami?» Yezu aramusubiza ati «Urabyivugiye: ndi umwami! Cyakora icyo jyewe navukiye kandi kikanzana ku isi, ni ukugira ngo mpamye ibyerekeye ukuri. Unyurwa n’ukuri wese yumva icyo mvuga.» 38Pilato aramubaza ati «Ukuri ni iki?» Amaze kuvuga atyo yongera gusohoka, asanga Abayahudi arababwira ati «Nta kirego na kimwe nsanze kimuhama. 39Birasanzwe ko mbarekurira imbohe imwe mwishakiye ku munsi wa Pasika; murashaka ko mbarekurira Umwami w’Abayahudi?» 40Nuko bose barongera batera hejuru bati «Si uwo dushaka, ahubwo duhe Barabasi.» Barabasi uwo yari umujura.
19,1 Ni bwo Pilato ategetse ko bafata Yezu ngo bamujyane, maze bamukubite. 2Abasirikare bamushyira ku mutwe ikamba babohesheje amahwa,bamwambika n’igishura gitukura; 3nuko bamujyaho bavuga bati «Turakuramutsa Mwami w’Abayahudi», bakamukubita n’inshyi. 4Pilato yongera gusohoka abwira Abayahudi ati «Dore ndamubazaniye kugira ngo mumenye ko nta kirego na kimwe kimuhama musanganye.» 5Nuko Yezu asohoka yambaye ikamba ry’amahwa n’igishura gitukura. Pilato arababwira ati «Nguyu wa muntu.» 6Abatware b’abaherezabitambo n’abagaragu babo bamukubise amaso, batera hejuru bati «Nabambwe ku musaraba! Nabambwe!» Pilato arababwira ati «Ngaho nimumujyane mumwibambire, jye nta kirego kimuhama musanganye.» 7Abayahudi baramusubiza bati “Dufite itegeko, kandi dukurikije iryo tegeko agomba gupfa, kuko yigize Umwana w’Imana.” 8Pilato abyumvise arushaho kugira ubwoba. 9Asubira mu rugo maze abaza Yezu ati «Ukomoka he?» Yezu ariko ntiyagira icyo amusubiza. 10Pilato ni ko kumubwira ati “Nta cyo unshubije? Ntuzi ko mfite ububasha bwo kukurekura, nkagira n’ubwo kukubambisha?» 11Yezu aramusubiza ati «Nta bubasha na buke wajyaga kungiraho, iyo utabihabwa no hejuru. Ni cyo gituma uwangambaniye ari we ufite icyaha kiruta icyawe.» 12Pilato yumvise ibyo ashaka uko yamurekura, ariko Abayahudi batera hejuru bati «Uramutse umurekuye, uraba utakibaye incuti ya Kayizari. Uwigira umwami wese, aba arwanya Kayizari.» 13Nuko Pilato amaze kumva ayo magambo ajyana Yezu hanze, yicara ku ntebe y’ubucamanza ahantu hiherereye hitwa “Litostrotosi”, mu gihebureyi “Gabata”. 14Wari n’umunsi w’umwiteguro wa Pasika, bigeze nko ku isaha ya gatandatu. Pilato abwira Abayahudi ati «Nguyu umwami wanyu.» 15Batera hejuru bati «Kuraho, kuraho, mubambe ku musaraba!» Pilato arababwira ati «Mbambe umwami wanyu?» Abatware b’abaherezabitambo barasubiza bati «Nta mwami wundi tugira utari Kayizari.» 16Nuko aramutanga ngo bamubambe ku musaraba.
17Nuko bafata Yezu maze agenda yikoreye umusaraba we, yerekeza ahantu hitwa «ku Kigihanga», mu gihebureyi hakitwa «Gologota». 18Aho ni ho bamubambye ku musaraba ari kumwe n’abandi babiri, umwe hino, undi hirya, Yezu we akaba hagati. 19Nuko Pilato yandikisha itangazo arimanikisha hejuru y’umusaraba; hari handitse ngo «Yezu Umunyanazareti, umwami w’Abayahudi,» 20Abayahudi benshi basoma iryo tangazo, kuko aho hantu Yezu yabambwe hari hafi y’umugi kandi ryari ryanditse mu gihebureyi, mu kilatini no mu kigereki. 21Abatware b’abaherezabitambo b’Abayahudi babwira Pilato bati «Oya, wikwandika ngo ‘umwami w’Abayahudi’; ahubwo andika ko uyu muntu yihaye kuvuga ngo ‘Ndi umwami w’Abayahudi.’ » . 22Pilato arabasubiza ati “Icyo nanditse nacyanditse.”
23Abasirikare bamaze kubamba Yezu, batata imyenda ye bayicamo imigabane ine, umusirikare wese ajyana umugabane we. Hari n’ikanzu, ariko iyo kanzu ntigire iteranyirizo kuko yari iboshywe buzima kuva hejuru kugera hasi. Bajya inama bati 24«Ntituyitanyure, ahubwo reka tuyikorereho ubufindo tumenye uri bube nyirayo.» Bityo harangira Ibyanditswe ngo «Bigabanije imyambaro yanjye, maze ikanzu yanjye bayikoreraho ubufindo.» Nguko uko abasirikare babigenjeje.
25Iruhande rw’umusaraba wa Yezu hari hahagaze Nyina, na nyina wabo Mariya muka Kilopa, na Mariya Madalena. 26Yezu abonye Nyina ahagararanye na wa mwigishwa yakundaga, abwira Nyina ati «Mubyeyi, dore umwana wawe.» 27Abwira na wa mwigishwa ati «Dore Nyoko.» Guhera icyo gihe, uwo mwigishwa amujyana iwe. 28Nyuma y’ibyo Yezu wari uzi ko byose birangiye, kugira ngo Ibyanditswe byuzuzwe aravuga ati «Mfite inyota.» 29Aho hakaba hari hateretse urweso rwuzuye divayi irura. Bahambira ku rubingo icyangwe kinitswe muri iyo divayi irura, bacyegereza umunwa we. 30Yezu amaze kunywa kuri iyo divayi irura, aravuga ati «Birujujwe.» Nuko umutwe uregukira imbere, araca.
(Aha barapfukama, bagaceceka akanya gato)
31Ubwo hari ku munsi w’Umwiteguro wa Pasika; kugira ngo rero imirambo itaguma ku misaraba kuri sabato, kandi iyo sabato ari umunsi mukuru cyane, Abayahudi binginga Pilato ngo bavune amaguru yabo, maze imirambo bayimanure. 32Nuko abasiribre baraza bavuna amaguru y’uwa mbere, n’ay’undi wari ubambanywe na we; 33ariko bageze kuri Yezu basanga yapfuye, we ntibirirwa bamuvuna amaguru; 34ahubwo umwe mu basirikare amutikura icumu mu rubavu, maze ako kanya havamo amaraso n’amazi. 35Uwabibonye ni we ubyemeza kandi icyemezo cye ni ukuri; na we azi ko avuga ukuri kugira ngo namwe mwemere. 36Ibyo byabaye ari ukugira ngo huzuzwe Ibyanditswe ngo «Nta gufwa rye rizavunika.» 37N’ahandi mu Byanditswe havuga ngo «Bazarangamira uwo bazaba bahinguranyije.»
38Ibyo birangiye, Yozefu w’ahitwa Arimatiya wari umwigishwa wa Yezu rwihishwa kuko yatinyaga Abayahudi, asaba Pilato gutwara umurambo wa Yezu. Pilato arabimwemerera. Nuko araza ajyana umurambo wa Yezu. 39Haza na Nikodemu, wa wundi wigeze gusanga Yezu nijoro; azana ikivange cy’ishangi n’amarira y’igikakarubamba, bipima nk’ibiro mirongo itatu. 40Nuko benda umurambo wa Yezu bawuhambira mu myenda hamwe n’imibavu, uko Abayahudi bagenzaga bahamba. 41Ahantu bari bamubambye hari ubusitani, muri ubwo busitani hari imva nshya itaragira uyihambwamo n’umwe. 42 Nuko kubera umwiteguro wa Pasika y’Abayahudi, aba ari ho bahamba Yezu kuko iyo mva yari hafi.


text:
Itorero rya ADEPR ryambuye Ubupasiteri Bishop Sibomana Jean wahoze ari Umuvugizi waryo na Bishop Tom Rwagasana wari umwungirije, bose baheruka gufungurwa by’agateganyo n’Urukiko Rukuru.
Mu kwezi gushize aba bombi bafunguwe by’agateganyo kubera impamvu z’uburwayi, bakurikiranyweho n’ubutabera kunyereza miliyari zisaga ebyiri z’amafaranga y’u Rwanda ubwo hagati ya 2015 na 2016 bayoboraga iri torero.
Nyuma yo gusubira hanze, itorero ryabo ryabandikiye amabaruwa abambura inshingano. Buri wese yandikiwe ati“ Dushingiye ku myitwarire mibi yakugaragayeho mu micungire y’umutungo w’Itorero no kutaba inyangamugayo muri ibyo nk’uko bigaragazwa muri raporo mu igenzura ku mikoreshereze y’umutungo w’Itorero rya ADEPR”
“Dushingiye kandi ku mwanzuro w’Inama ya Biro Nyobozi ya ADEPR yateranye kuwa 5 Ukwakira 2017. Tubabajwe no kukumenyesha ko wambuwe inshingano za Gipasitori muri ADEPR uhereye kuri iyi tariki ya 6 Ukwakira 2017.”
Inkubiri y’ifungwa ry’abahoze bayoboye ADEPR yaje muri Gicurasi uyu mwaka ndetse nyuma yo kugera muri gereza bahise basimburwa n’indi komite.
Abafunzwe barimo Sibomana wari Umuvugizi wa ADEPR, uwari umwungirije, Tom Rwagasana ; uwari ushinzwe ubuzima bw’itorero ; Mutuyemariya Christine ; uwari ushinzwe ubutegetsi n’imari, Sebagabo Bernard n’abandi.
Amakuru aturuka muri ADEPR ni uko aba bambuwe ubupasiteri bashobora no gucibwa mu gihe mu nsengero basengeramo zazabyigaho zikabifataho icyemezo. Aho basengera kandi ni naho bashobora kugana bagasaba imbabazi. Kugeza ubwo twatangazaga iyi nkuru, Umuvugizi wa ADEPR , Rev. Karuranga Ephraim, ntitwabashije kuvugana nawe kuri telefone ngo agire icyo abivugaho.


text:
Uku KWEZI
kuri njye si nk’andi MEZI,
ni UKWEZI
mbonye uburyo najugunya mu MUGEZI,
ikibazo ni uko na wo wahita uhinduka IKIDENDEZI,
hafi yawo ikitaharangwa ni AMAHUMBEZI,
iyo nkubonye no kuri kalendari gusa amaso yuzura IBIKEZIKEZI.
Ni ukwezi ntigeze mbonamo IBYIZA,
ni ukwezi gushobora KUNYANGIRIZA,
kutaretse no KUNYANGIZA.
Ntacyo nkoramo ngo KIMPIRE,
ndagerageza ariko ntihabura ikiza ngo KINZITIRE,
kimwe mu bitanyorohera ni ugutuza ngo NSINZIRE,
sinaruca ngo NDUMIRE
kuko izuba rirarasa inyuma ariko ikitagera imbere ni IMIRASIRE,
ikifuzo cyanjye cya buri gitondo ni: “KURANGIRE”
mu by’ukuri nta kundi kwezi kuza ngo KUNDAMBIRE.
Ni ukwezi kutigeze kumbera INSHUTI,
kwantwaye byinshi na benshi, harimo ababyeyi, abavandimwe n’INSHUTI,
uko iminsi ihita ngenda mbona tutanateze kugirana UBUCUTI.
Mata ni ukwezi njye nakwita AMAFUTI,
iyaba kutazaga cg nibura kukarangira HUTI HUTI,
kuko kurantindira n’ubwo ari ko kugufi ugupimiye ku NYUGUTI.
Muri make uku kwezi ni ikibazo njye n’abandi nkanjye twaburiye UMUTI.


text:
Uko ari 30 bibumbiye hamwe muri Koperative yitwa ‘Nyanza Worker Force’, ikorera ibikorwa bibyara amafaranga mu kagari ka Nyanza, umurenge wa Busasamana.
Mubyo bakora harimo imbabura, amadirishya y’ibyuma, amafuru atekwamo imigati, kandagira ukarabe, amasanduku, amasafuriya n’ibindi.
Umwe mu bagize iyo koperative witwa Chantal Mukamutari, asobanura amavu n’amavuko ya Koperative yabo, akavuga nicyo bamaze kugeraho. Kuko atabasha kumva cyangwa ngo avuge, yari afite umuntu umufasha gusemura kuko akoresha ururimi rw’amarenga.
Mukamutari avuga ko koperative yabo yatangiye muri Mutarama 2013, aho yatangiranye n’abanyamuryango 10 gusa. Icyo gihe ngo byari ibihe bibakomereye.
Ati “Twatangiye dutoragura ibice by’amabati hirya no hino, ndetse n’ibyuma bishaje bajugunye, tukabibyaza umusaruro”.
Bamaze kugera ku bikorwa bishimishije
Mukamutari avuga ko kuri ubu bamaze kuba abanyamuryango 30, kandi hari byinshi bamaze kugeraho.
Ati “Ubu dusigaye dukora ibintu byinshi, koperative ifite umutungo ushimishije, kuri banki dufite amafaranga angana na 1 838 000, ibikoresho dufite hano bitaragurishwa bifite agaciro ka 4 625 000”.
Yongeraho ko hari ibikoresho bifite agaciro k’amafaranga y’u Rwanda 432 000, bagurishije hirya no hino ariko bakaba batarishyurwa kuko babitanze ku ideni.
Bagaragaza ko bagifite imbogamizi
Abagize iyo Koperative bavuga ko nubwo hari aho bamaze kwigeza, hari zimwe mu mbogamizi bagifite zishobora no gutuma basubira inyuma, bityo bagasaba ko ubuyobozi bwabafasha kuzikuraho.
Imbogamizi ya mbere ni uko inzu bakoreramo bayikodesha amafaranga menshi, bakaba bifuza ko Akarere kabafasha kubona ahantu ho gukorera cyangwa bagahabwa inkunga yo kubaka kuko nabo babasha kwigurira ubutaka bwo kubakaho.
Ikindi ni uko badafite uburyo bwiza bwo kugeza ibicuruzwa byabo ku isoko, bigatuma babigurisha ku giciro gito, bityo bakifuza ko ubuyobozi n’izindi nzego zishinzwe kubareberera zabafasha kubona imodoka yo kujyana ibyo bakora hirya no hino.
Mukamutari ati “Tubona amasoko hirya no hino y’abantu bifuza ko tubakorera ibikoresho bitandukanye, ariko tubura uko tubibagezaho kuko nta modoka yo kubitwara dufite, kandi kuyikodesha birahenze cyane”.
Imbogamizi ya gatatu ni uko iyo bagiye kurangura amabati n’ibindi bikoresho bifashisha mu kazi, haba ubwo babibuze, kuko ababicuruza bakunze kubyihera abadafite ubumuga, kuko bo baba bashoboye kuvugana nabo.
Bavuga kandi ko bafite imbogamizi yo kuba badafite imashini bifashisha mu kazi, bigatuma batabasha guhaza isoko.
Kuri ibi byose hiyongeraho gusaba ko Leta yabegera ikabashakira n’amahugurwa, kuko hari bimwe mu byo bifuza gukora ariko bakaba batabifiteho ubumenyi buhagije.
Bafite intego bihaye muri 2017
Abagize koperative ‘Nyanza Worker Force’ bavuga ko bihaye intego z’ibikorwa bazakora mu mwaka utaha wa 2017, bagamije gutera indi ntambwe mu iterambere,bafasha abandi bafite ubumuga bakabazana muri koperative yabo bakabigisha imyuga.
Biyemeje kandi ko umwaka utaha bazagura ibikorwa byabo bagakora n’ibindi bikoresho birimo ibitanda bigerekeranye bikunze gukoreshwa mu bigo by’amashuri, intebe zigezweho zikoreshwa muri hoteli, ingorofani, inzugi zikomeye kandi nziza n’ibindi.
Icyo ubuyobozi buvuga ku byifuzo byabo
Umuyobozi wungirije ushinzwe iterambere ry’ubukungu mu Karere ka Nyanza, Patric Kajyambere, avuga Koperative ‘Nyanza Worker Force’ bayizi kandi bagiye bayiba hafi buri munsi kugira ngo idasubira inyuma.
Kajyambere avuga ko mubyo bayifashije by’ibanze, harimo amahugurwa ku gucunga umutungo n’imikorere ya Koperative, hakaba hagiye gukurikiraho kubereka uko bakwagura ibikorwa byabo ndetse nuko bakemura ibibazo bafite.
Ati “Ubu intera twari tugezeho ni ukubahuza n’ibigo by’imari kugira ngo babashe kwaka inguzanyo noneho bakore ibikorwa byinshi bishobora guhaza isoko ryabo. Ikindi nk’Akarere twatangiye kujya tubashakira ahari amasoko kugira ngo bajye batanga ibicuruzwa byabo ahantu hazwi”.
Ubwo Ikigo cy’Igihugu cy’Ubushakashatsi n’Iterambere mu byerekeye inganda (NIRDA) cyasuraga iyo Koperative tariki ya 14 Ugushyingo 2016, na cyo cyabijeje ubuvugizi ku bibazo abayigize abafite.
James Kagaba, umukozi muri NIRDA yavuze ko ibibazo byose koperative yabagejejeho bagiye kubikorera ubuvugizi kandi bizeye ko bizakemuka vuba.
Kagaba ati “Ibibazo byabo byose babitugejejeho, ni muri urwo rwego twifashishije inzego zitandukanye zirimo Akarere, WDA na BDF, tugiye gukora ubuvugizi ku buryo barushaho kubegera kugira ngo imishinga bafite n’ibyo basaba byose bashobore kubifashwamo”
Naho ku kijyanye naho gukorera, Kagaba avuga ko bagiye kubijyaho inama n’izindi nzego, bashake uburyo babafasha kubaka.
Kagaba yabijeje kandi ko nyuma yo kubakorera ubuvugizi, azakomeza gukurikirana ko ibibazo byabo biri gukemurwa.


text:
Ibanga ryo kwibuka ibyo Imana yakoze
Kandi uwo munsi uzababere urwibutso, muzawuziririze ube umunsi mukuru w’Uwiteka. Mu bihe byanyu byose muzajye muwuziririza, ribe itegeko ry’iteka ryose. Kuva 12:14
Imana ikura ubwoko bwayo bw’Abisirayeli mu buretwa bwa Egiputa, iki cyari igihe gikomeye kidashobora kwibagirana. Uyu munsi wabaye mu bihe by’amateka akomeye y’Abisirayeli, ari ko n’Imana yabasabaga kutabyibagirwa. Umunsi baboneyemo gukomera kw’Imana.
Imana yerekanye imbaraga zayo kuri Egiputa hamwe n’ibyago icumi kubera kwinangira kwa Farawo, nyuma Imana ikaza no gutandukanyamo inyanja kabiri. Aya mateka abemera Imana n’abatayemera barayazi cyangwa barayumva. Amafilimi atandukanye yarakozwe kuri aya mateka. Imana nayo yihanangirizaga Abisirayeli kutazibagirwa aya mateka mu gihe bazaba bageze mu gihugu cy’isezerano.
Ubundi iki gikwiye umuntu wese, Imana iba ishaka ko twibuka imirimo ikomeye yakoze mu buzima bwacu, kuko birushaho kudukomeza mu rugendo rugana mu ijuru. Biragoye ko satani akwihebesha iyo ubasha kwibuka imirimo y’Imana, kuko umubwira ko iyakoze ibya mbere ntaho yagiye izakora n’ibindi.
Nshuti usoma ubu butumwa, ujye uhora wibuka ibyo yakoze, uko yakubohoye, indwara yagukijije, agakiza yaguhaye, intambara yakurwaniriye, iyi ni intwaro ikomeye yo kunesha umwanzi cyane igihe aguteza kwiheba mu buzima bwawe.
Ibi bigufasha kumenya ko Imana yawe igihari, kandi ko ishoborabyose.


text:
Umugoroba w’ababyeyi ni igitekerezo cyavutse mu mwaka wa 2010.Watangiye bawita akagoroba k’abagore kagamije kabafashaga kwinegura no kwihwitura. Kubera akamaro kagaragaje hafashwe icyemezo, ako kagoroba k’abagore kaba Umugoroba w’ababyeyi, maze utangira guhuza ababyeyi bombi, abagore n’abagabo. Umugoroba w’ababyeyi watangijwe ku mugaragararo na Jeannette KAGAME, ku itariki ya 8 Werurwe 2013 ku munsi Mpuzamahanga w’umugore i Musanze.
Kuva icyo gihe, umugoroba w’ababyeyi wabaye urubuga ababyeyi bombi, abagabo n’abagore batuye mu midugudu, bahuriramo kugira ngo bungurane ibitekerezo ku ngamba zafatwa n’abagize umuryango kugira ngo barusheho kwiteza imbere, kunoza imibanire yabo, bakumira kandi bakemura amakimibirane ashobora kuvuka mu ngo, mu baturayi cyangwa ahandi aho ariho hose hose. Mu Karere ka Ngoma, ubu buryo bwo guhura mu midigudu, bwashimangiwe n’amasibo ahuza hagati y’ingo cumi na cumi n’eshanu, amaze gutera imbere mu Karere ka Ngoma ku buryo hari ibintu bimwe na bimwe bimaze kuba amateka.
Akaroba k’ababyeyi
Ubwo yari mu karere ka Ngoma, Visi Perezidante w’Inteko Ishinga Amategeko, Umutwe wa Sena, Harelimana Fatou ubwo yari mu Karere ka Ngoma mu mugoroba w’ababyeyi,yifatanyije n’abaturage bo mu midugudu 5 yo mu Tugari twa Rukoma na Gafunzo mu Murenge wa Sake. Bamwe mu bagize komite y’umugoroba w’ababyeyi muri iyi midugudu bagaragaje uko baterana, n’ibyo bamaze kugeraho.
Mu bimaze kugerwaho harimo cyane cyane ikibazo cyo kumenya gutegura no kugabura indyo yuzuye, ku buryo mu Murenge wa Sake ikibazo cy’imirire mibi kiri hafi kuba amateka. Bashyizeho na none ingamba zo guca abagore mu tubari, ku buryo nta mugore wemerewe kuba ari mu kabari nyuma ya sa moya z’umugoroba.
Harelimana Fatou, asaba abagore kuba ba mutima w’urugo nyabo, isuku bakayigira umuco; yaba isuku yabo. iy’urugo ariko cyane cyane isuku y’abana ku buryo bwose.
Agaruka ku kibazo cy’imirire mibi, asaba ko imibare yagaragajwe y’abana bagifite imirire mibi mu murenge igomba kuba zeru, asaba ababyeyi bose kuyirwanya. Asaba ababyeyi bose muri rusange kugaruka ku nshinagno za kibyeyi, bagashimangira ihame ry’uburinganire n’ubwuzuzanye mu buzima bwabo bwa buri munsi mu muryango, harimo no kwita ku bana. Muri uyu mugoroba w’ababyeyi abana bakaba barahawe ifunguro ryuzuye, bateguriwe n’ababyeyi babo.
Kagaba Emmanuel,umwezi.net


text:
Miss Kalimpinya yiyamamariza kuba Nyampinga w’u Rwanda yavugaga ko afite umushinga wo gukora ubukangurambaga bugamije kugabanya impfu z’ababyeyi bapfa babyara ariko cyane cyane abakiri bato kubera ko akenshi ari bo baba bafite ibyago byo gupfa mu gihe bari kubyara.
Mu gitondo cyo kuri uyu wa Gatatu, tariki 13 Nzeri 2017, Miss Kalimpinya, yagendereye ishuri rya Groupe Scolaire Cyahafi yanizeho mu mashuri abanza, ryo mu Karere ka Nyarugenge, ahatangiriza itsinda yise "Bambe" ryo kungurana ubumenyi ku buzima bw’imyororokere, rihuriyemo abanyeshuri 40.
Biteganyijwe ko iri tsinda rizajya rikora ibiganiro rikungurwa ubumenyi butandukanye n’abakuze basanzwe bafite ubumenyi runaka ku buzima bw’imyororokere hanyuma abigishijwe na bo bagasakaza ubumenyi basaruye muri bagenzi babo.
Atangiza iki gikorwa, Miss Kalimpinya, yasabye abanyeshuri bose bo kuri icyo kigo kwita cyane ku ndangagaciro nziza zikwiye kubaranga no kumenya uko bitwara imbere ya buri muntu kuko bibubahisha. Yasobanuriye abanyeshuri ko iri tsinda rigamije kurushaho kwigisha ababyiruka kwimenya bakarushaho gusobanukirwa ubuzima bw’imyororokere mu rwego rwo kwirinda inda zitateganyijwe mu bakiri bato nk’umwihariko w’umushinga we.
Yavuze ko kuba mu Rwanda hari umubare uri hejuru w’abangavu batwara inda zitateganyijwe, ari ikibazo gikomeye kandi gihangayikishije. Uyu mukobwa yasobanuye ko itsinda "Bambe" [bishatse gusobanura amarangamutima y’impuhwe], aryitezeho kuzafasha mu kugabanya icyo kibazo binyuze mu kwigisha abanyeshuri bakiri urubyiruko ibijyanye n’ubuzima bw’imyororokere kugira ngo barusheho gukura biyizi.
Yagize ati "Mu bikorwa by’iri tsinda, tuzajya twigira hamwe ubuzima bw’imyororokere, duhugurane, mbazanire abafite ubuhanga runaka babahugure. Dutangiranye n’abanyeshuri 40 hanyuma abandi tuzagenda tubashyiramo buhoro buhoro ari na ko tujya mu bindi bigo by’amashuri bitandukanye."
Umuyobozi wa Groupe Scolaire Cyahafi, Rutembesa Faustin, aho uyu mukobwa yatangirije ibikorwa bye, yabwiye IGIHE ko ibyo Miss Kalimpinya yakoze ari intangarugero kuko kuba umwana waharerewe yiyumvamo ubutwari bwo kugaruka guhugura barumuna be bahari muri iki gihe ari ibyo gushimwa.
Kalimpinya watangije umushinga w’itsinda rifite intego yo guhugura urubyiruko kumenya ubuzima bwabo bw’imyororokere avuga ko ikibazo cy’abana babyarira mu ngo gishobora kuba amateka mu gihe ababyeyi b’u Rwanda babigiramo uruhare bagasobanurira abana b’abangavu n’ingimbi ndetse n’abakibyiruka bakarushaho kwimenya no kutagwa mu mitego y’ababashuka, ibyo bikajyana no gucyaha abakora ibikorwa byangiza urubyiruko kuko ngo iyo bibaye bigira ingaruka mbi kuri ejo hazaza h’igihugu.
Ubushakashatsi bwakozwe n’Ikigo cy’Ibarurishamibare mu Rwanda bwerekanye ko kuva mu Gushyingo 2014 kugeza muri Mata 2015 mu gihugu hose abana b’abakobwa bari hagati y’imyaka 15 - 19 bari ku kigereranyo cya 7% batwaye inda zitateguwe.
Naho ubwakozwe n’Impuzamiryango Iharanira uburenganzira bwa muntu (CLADHO), bugaragaza ko abana b’abakobwa bagera kuri 818 bo mu mirenge 52 yo mu turere 10 tw’igihugu batewe inda bakiri bato.


text:
Igisubizo: Kuba umukristo wavutse ubwa kabiri bisobanuye iki? Icyanditswe cya cyera kiri muri Bibiliya gisubiza iki kibazo ni Yohana 3:1-21. Umwami Yesu Kristo arimo kubwira Nikodemo, umutware wo mu Bafarisayo n’umwe mu bagize Inama y’Abatambyi Bakuru (Urwego rukuru rwayoboraga Abayuda). Nikodemo yari yagiye kureba Yesu nijoro afite ibibazo yagombaga kumubaza.
Arimo kumuganiriza, Yesu yabwiye Nikodemo, ati: ‘’Ni ukuri, ni ukuri, ndakubwira yuko umuntu utabyawe ubwa kabiri atabasha kubona ubwami bw’Imana’’. ‘Nikodemo aramubaza ati: ‘’ Mbese umuntu yabasha ate kubyarwa akuze?’’ ‘’Yakongera agasubira mu nda ya nyina akabyarwa’’? ‘’Yesu aramusubiza ati: ‘’Ni ukuri, ni ukuri, ndakubwira yuko umuntu utabyawe n’amazi n’Umwuka atabasha kwinjira mu bwami bw’Imana. Ikibyarwa n’umubiri na cyo ni umubiri, ariko ikibyarwa n’Umwuka na cyo ni umwuka. Witangazwa rero n’uko nkubwiye yuko bibakwiriye kubyarwa ubwa kabiri’’ (Yohana 3:3-7).
Interuro "kuvuka ubwa kabiri" dukurikije icyo buri jambo rishaka kuvuga bisobanuye "uwavuye ku Mana." Nikodemo yari abikeneye. Kandi yari akeneye ko umutima we uhinduka—guhinduka mu myemerere. Gukizwa, ari byo kuvuka ubwa kabiri, ni igikorwa cy’Imana, gituma uwizera ahabwa ubugingo buhoraho (2 Abakorinto 5:17; Tito 3:5; 1 Petero 1:3; 1 Yohana 2:29; 3:9; 4:7; 5:1-4, 18). Muri Yohana 1:12, 13 herekana ko "kuvuka ubwa kabiri" hakubiyemo n’igitekerezo cyo "kuba abana b’Imana" ku bizera izina rya Yesu Kristo.
Mu buryo busanzwe, ikibazo abantu bibaza ni iki ngiki:"Kuki umuntu akeneye kuvuka ubwa kabiri?" Intumwa Pawulo mu Abefeso 2:1 aravuga ati: "Namwe yarabazuye, mwebwe abari bapfuye muzize ibicumuro n’ibyaha byanyu" (NKJV). Dore n’ibyo yandikiye Abaroma: "Kuko bose bakoze ibyaha, ntibashyikira ubwiza bw’Imana" (Abaroma 3:23). Mu buryo bw’umwuka abanyabyaha ni “abantu bafatwa nk’abapfuye”; iyo bahawe ubuzima bwo mu mwuka bitewe no kwizera Kristo, Bibiliya ifata icyo gikorwa nko kuvuka bushyashya. Cyakora abavutse ubwa kabiri, nibo bashobora kubabarirwa ibyaha byabo no kugirana ubusabane n’Imana.
Ibyo bigenda bite se? Mu Abefeso 2:8-9 haravuga ngo: "Mwakijijwe n’ubuntu ku bwo kwizera—ntibyavuye kuri mwe ahubwo ni impano y’Imana—Ntibyavuye no ku mirimo, kugira ngo hatagira umuntu wirarira" Iyo umuntu akijijwe, aba yavutse ubwa kabiri, aba abaye icyaremwe gishya, kandi noneho akitwa umwana w’Imana, ububasha ahabwa no kuvuka ubwa kabiri. Kwizera Yesu Kristo, watwishyuriye ikiguzi cy’ibyaha, igihe yabambagwa ku musaraba, nabyo ni uburyo bwo "kuvuka ubwa kabiri." "Umuntu wese iyo ari muri Kristo, aba ari icyaremwe gishya, ibya kera biba bishize, dore ko byose biba bihindutse bishya" (2 Abakorinto 5:17).
Niba utizera Umwami Yesu Kristo nk’umukiza wawe, ushobora gufata gute kwuzuzwa Umwuka Wera nk’aho Umwuka Wera arimo kuganiriza umutima wawe? Mbese ukeneye kuvuka ubwa kabiri? Urashaka gusenga isengesho ryo kwihana ibyaha, kugira ngo uhinduke icyaremwe gishya muri Kristo, muri iki gihe? "Icyakora abamwemeye bose, bakizera izina rye, yabahaye ubushobozi bwo kuba abana b’Imana— abo ntibabyawe n’amaraso cyangwa n’ubushake bw’umubiri, cyangwa n’ubushake bw’umugabo, ahubwo babyawe n’Imana" (Yohana 1:12-13).
Iyo ushaka kwakira Yesu Kristo nk’Umukiza wawe no kuvuka ubwa kabiri, ngiri isengesho ry’icyitegererezo ugomba kuvuga. Kandi ujye wibuka ko kuvuga iri sengesho cyangwa irindi iryo ari ryo ryose, ritazaguhesha agakiza. Ahubwo kwizera Kristo ni byo byonyine bizakubatura mu byaha. Iri sengesho rero ni uburyo bwo kumenyesha gusa Imana ko uyizera no kuyishimira ko yaguhaye agakiza. "Mana, nzi ko nagucumuyeho kandi ko nkwiriye guhanwa. Ariko Yesu Kristo yahanwe igihano nagombaga guhabwa, kugira ngo nimwizera nshobore kubabarirwa. Ndakwizeye rero kugira ngo mbone agakiza. Urakoze ku bw’ubuntu n’imbabazi zawe bitangaje—impano y’ubuzima butagira iherezo! Amina"
Mbese wafashe icyemezo cyo kwiyegurira Kristo ubikuye ku byo umaze kwisomera hano? Niba ari uko, nyaboneka kanda ahakurikira handitse ngo "None nemeye Kristo"
Ikibazo: Kuba umukristo wavutse ubwa kabiri bisobanuye iki?
Igisubizo: Kuba umukristo wavutse ubwa kabiri bisobanuye iki? Icyanditswe cya cyera kiri muri Bibiliya gisubiza iki kibazo ni Yohana 3:1-21. Umwami Yesu Kristo arimo kubwira Nikodemo, umutware wo mu Bafarisayo n’umwe mu bagize Inama y’Abatambyi Bakuru (Urwego rukuru rwayoboraga Abayuda). Nikodemo yari yagiye kureba Yesu nijoro afite ibibazo yagombaga kumubaza.


text:
ISOMO RYA MBERE
Igitabo cy’Umuhanuzi Izayi (Iz 55, 6-9)
6Nimushakashake Uhoraho igihe agishobora kubonwa, nimumwiyambaze igihe akiri hafi. 7Umugome nareke inzira ye, n’umugiranabi areke ibitekerezo bye. Nagarukire Uhoraho uzamwereka impuhwe ze, ahindukirire Imana ikenutse ku mbabazi. 8Kandi ni koko ibitekerezo byanyu si byo byanjye, n’inzira zanjye si zo zanyu, uwo ni Uhoraho ubivuze. 9Nk’uko ijuru ryisumbuye cyane ku isi, ni na ko inzira zanjye zisumbye kure izanyu, n’ibitekerezo byanjye bigasumba ibyanyu.
ZABURI (Zab 145 (144), 2-3, 8-9, 17-18)
Inyik/ Uhoraho aba hafi y’abamwiyambaza.
Buri munsi nzagusingiza,
nogeze izina ryawe iteka ryose.
Uhoraho ni igihangange,
akaba rwose akwiriye gusingizwa,
ubwamamare bwe ntibugereranywa.
Uhoraho ni umunyampuhwe n’umunyaneza,
atinda kurakara kandi akagira urugwiro.
Uhoraho agirira bose ibambe,
maze imbabazi ze zigasakara ku biremwa bye byose.
Uhoraho ni umunyabutungane mu nzira ze zose,
akarangwa n’urukundo mu bikorwa bye byose.
Uhoraho aba hafi y’abamwiyambaza,
hafi y’abamwiyambaza babikuye ku mutima.
ISOMO RYA KABIRI
Ibaruwa Mutagatifu Pawulo Intumwa yandikiye Abanyafilipi (Fil 1, 20c-24.27a)
Bavandirnwe, 20cnzahesha Kristu ikuzo nta mususu, haba mu bugingo bwanjye, haba mu rupfu rwanjye. 21Koko rero Kristu ni we bugingo bwanjye, ndetse gupfa byambera urwunguko. 22Niba ariko gukomeza kubaho muri uyu mubiri byatuma nkora umurimo w’ingirakamaro, simbona icyo nahitamo… 23Ndagirijwe impande zombi: nifuzaga kwigendera ngo mbane na Kristu, kuko ari byo birushijeho kuba byiza ; 24ariko gukomeza kubaho mu mubiri ni cyo mukeneye. 27aNyamara rero nimukore ibikwiranye n’Inkuru Nziza ya Kristu.
IBANGONDIRIMBO RIBANZIRIZA IVANJILI (Zab 145 (144), 7-9)
Alleluya Alleluya.
Uhoraho agirira bose ibambe,
maze imbabazi ze zigasakara ku biremwa bye byose :
bose bazaha amashyi n’impundu ubutungane bwe.
Alleluya.
IVANJILI
+ Matayo (Mt 20, 1-16)
Muri icyo gihe,Yezu aca uyu mugani agira ati 1«Ingoma y’ijuru imeze nka nyir’umurima wazindutse mu museke, kugira ngo ararike abamukorera mu mizabibu. 2Amaze gusezerana n’abakozi idenari imwe ku munsi, abohereza mu mizabibu ye. 3Ngo asohoke nko ku isaha ya gatatu, abona abandi bandagaye ku kibuga. 4Arababwira ati ‘Namwe nimujye mu mizabibu yanjye, ndi bubahe igihembo gikwiye.’ 5Maze bajyayo. Yongeye gusohoka ahagana ku isaha ya gatandatu, n’ahagana ku isaha ya cyenda, abigenza kwa kundi. 6Yongera kugenda ku isaha ya cumi n’imwe, abona n’abandi bahagaze arababwira ati ‘Ni iki gituma mwahagaze aha ngaha umunsi wose nta cyo mukora ?’ 7Barasubiza bati ‘Ni uko nta waturaritse.’ Arababwira ati ‘Namwe nimujye mu mizabibu yanjye.’
8Bugorobye nyir’imizabibu abwira umuhingisha ati ‘Hamagara abakozi ubahe igihembo cyabo, uhere ku baje nyuma, uheruke abaje mbere.’ 9Nuko rero abo ku isaha ya cumi n’imwe baraza, maze buri muntu ahabwa idenari. 10Aba mbere baza batekereza ko bari burengerezweho ; na bo ariko buri muntu ahabwa idenari imwe. 11Bayakira binubira nyir’umurima bati 12‘Abaje nyuma bakoze isaha imwe gusa, ubagiriye nka twe twahanganye n’umunsi wose n’izuba !’ 13We rero asubiza umwe muri bo ati ‘Mugenzi wanjye, nta cyo nkurenganyijeho ; si idenari imwe twasezeranye ? 14Fata ikiri icyawe maze wigendere. Jye nshatse guha uwaje nyuma nk’icyo nguhaye. 15Sinshobora se kugenza uko nshaka mu byanjye ? Cyangwa se undebye nabi kuko ngize neza ?’ 16Nguko uko aba nyuma bazaba aba mbere, n’aba mbere bakazaba aba nyuma.»


text:
Nk’uko tubikesha itangazo rya Minispoc, ibi birori bizaba ku itariki 27 Kanama 2017, mu Karere ka Nyanza mu Ntara y’Amajyepfo, bikazabimburirwa n’igitaramo ngarukamwaka ‘I Nyanza Twataramye’, kizaba ku itariki 26 Kanama.
Iyi Minisiteri itangaza ko ibikorwa byo kwizihiza umuganura wa 2017, bizatangira ku wa 20 Kanama ahazaba iserukiramuco ngarukamwaka rya ‘Kigali Up Festival’ mu Mujyi wa Kigali.
Usibye ibirori byo ku rwego rw’igihugu bizabera mu Karere ka Nyanza, uyu munsi uzizihizwa no ku rwego rw’Intara, Umudugudu, Umuryango ndetse no ku rwego rwa za ambasade ku Banyarwanda batuye mu mahanga, ku nsanganyamatsiko igira iti “ Umuganura ni isoko y’ubumwe n’ishingiro ryo kwigira”.
Icyo wamenya ku munsi w’Umuganura
Mu mateka y’u Rwanda, umunsi w’umuganura wari umunsi mukuru ukomeye haba i bwami no kuri rubanda, kuri uwo munsi umwami yamurikirwaga umusaruro w’Abanyarwanda bavuye impande zose z’igihugu, agasangira n’abaturage ndetse akishimana nabo.
Uyu muhango wari ufite akamaro ko gusangira no kwishimira umusaruro wabonetse, byakorwaga mu gitaramo cyiswe icy’umuganura. Uyu muganura ariko wagiraga n’undi mumaro wo kuzirikana umwami nka nyir’uburumbuke bakamutura urutete rw’imyaka yeze.
Uyu muhango wakomeje gukorwa no mu yindi myaka yakurikiye ubutegetsi bw’umwaduko w’abazungu, gusa ukaba waragiye uhindurirwa inyito n’uburyo bwo kuwizihiza. Usigaye ukorwa mu rwego rwo kwishimira umusaruro, Abanyarwanda bagahura bagasangira ibyo kurya bakanywa n’amayoga.


text:
Amafoto 20 ya "Rwanda Cultural Day" ushobora kuba utabonye
Mu Mujyi wa San Francisco muri Leta ya Calfornia, hateraniye ibirori bya Rwanda Cultural Day, byitabiriwe na Perezida Kagame. Ubusabane ni bwose kandi haranatangirwa ibiganiro biganisha ku mwihariko w’u Rwanda.
Dore amafoto 20 twaguhitiyemo ushobora kuba utabonye:
Ibitekerezo ( 8 )
Nibyiza, kandi tugomba gukomera,kubyotwagezeho.
Mubyukuri urwanda rwacu rurihuta mu iterambere aho tugeze harashimishije mbese twabaye ba nkore neza baturebereho ahoooo.... banyarwanda banyarwanda kazi dukomereze aho mbifurije amahoro y’Imana.
Mubyukuri urwanda rwacu rurihuta mu iterambere aho tugeze harashimishije mbese twabaye ba nkore neza baturebereho ahoooo.... banyarwanda banyarwanda kazi dukomereze aho mbifurije amahoro y’Imana.
Mbega byiza!!! u Rwanda kuri ubu ni Icyitegererezo!!!!
twishimye cyane Muzehe wacu turamukunda kandi impanuro yatanze zitubere impamba y,iterambere
Nk’uko Nyakubahwa President wa Repuburika adahwema kwegera abanyarwanda, turamushimiye kandi turamushyigikiye murugamba rwo kwihesha agaciro no kugaragaza indangagaciro z’umuco nyarwanda.
Nk’uko Nyakubahwa President wa Repuburika adahwema kwegera abanyarwanda, turamushimiye kandi turamushyigikiye murugamba rwo kwihesha agaciro no kugaragaza indangagaciro z’umuco nyarwanda.
turishimye cyane natwe turakurikiye kuri radio


text:
Muri rusange, imibonano mpuzabitsina ni igihe cy’ibyishimo hagati y’abashakanye n’abakundana muri rusange. Gusa rimwe na rimwe, hari igihe icyo gihe cyiza kirogowa n’uburibwe.
Urubuga rwa Interineti rwa e-santé.fr, rwagaragaje impamvu zishobora gutuma umuntu aribwa mu gihe cy’imibonano mpuzabitsina, ndetse n’icyo umuntu yakora kugira ngo ubwo buribwe bushire.
Ni iki gituma umuntu aribwa mu gihe cy’imibonano mpuzabitsina?
Ubusanzwe, uburibwe ni ikimenyetso ko hari ikintu kitari kugenda neza nk’uko bisanzwe. Uburibwe mu gihe cy’imibonano mpuzabitsina bushobra gukomoka ku mimerere idasanzwe y’imyanya ndangagitsina, igisebe, ikibyimba n’izindi ndwara ziri cyangwa se zegereye imyanya ndangagitsina, cyangwa se gukora bigoranye kwayo.
Uburibwe ku mugore
Uburibwe mu gihe cy’imibonano mpuzabitsina bushobora kwigaragaza mu buryo butandukanye:
Uburibwe bushobora kuba buhoraho. Ibyo bisobanura ko kuva yatangira gukora imibonano mpuzabitsina yababaraga kandi mu buryo bumwe.
Ibyo bishobora guterwa n’imimerere idasanzwe y’imyanya ndangagitsina ye. Nk’urugero, hari ighe aba afite akanyabusugi (Humen: agahu kaba ku gitsina cy’umukobwa iyo atarakora imibonano mpuzabitsina na rimwe) gakomeye, bityo kakabuza igitsina cy’umugabo gutambuka.
Ngo iyo Humen ikomeye cyane ntivaho byoroshye, maze igihe cyose umugabo ahatirije kwinjira umugore akababara. Ngo bishobora kandi guterwa n’agahu gatoya ko ku gitsina gakururuka cyane mu gihe ari gukora imibonano mpuzabitsina, bikaba byamutera kubabara.
Uburibwe mu gihe cy’imibonano mpuzabitsina bushobora no kuza umugore amaze igihe kinini ayikora atababara. Muri icyo gihe ntibiba bikomoka ku mimerere idasanzwe y’imyanya ndangagitsina yavukanye, ahubwo ni ikibazo cyangwa se indwara ziba zaje.
Mu gihe cy’imibonano mpuzabitsina, aho uburibwe buje hatanga icyerekezo cy’icyateye ubwo buribwe.
Uburibwe bw’inyuma: iyo umugore aribwa ku ntangiriro z’umuyoboro w’igitsina cye, ubwo buribwe bushobora guhuzwa n’ibibazo by’uruhu rw’imyanya ndangagitsina y’inyuma, kutagira ububobere, inkovu, cyangwa se bugaterwa n’ubwandu bukunze gufata imyanya ndangagitsina y’umugore.
Ububabare bw’imbere, ni igihe umugore ababara mu muyoboro w’igitsina ndetse no mu nda ibyara. Impamvu y’ubwo bubabare ishobora kuba ari ikibazo kiri mu nda (ikibazo cy’udusabo tw’intanga, icy’imiyoborantanga n’ibindi), ikiri muri nyababyeyi cyangwa se mu y’igitsina mo imbere.
Ububabare ku mugabo
Umugabo na we ashobora kugira ububabare mu gihe cy’imibonano mpuzabitsina. Ku mugabo, biroroshye kubona impamvu kuko igitsina cye kiri inyuma cyose, bikaba byoroshye gusuzumwa na muganga.
Ubwo bubabare bushobora guterwa n’uruhu rufashe cyane ku buryo iyo umugabo akoresheje igitsina cyane rushobora gucika.
Umugabo kandi ashobora kugira ubwandu bw’uruhu ku gitsina cye, cyangwa na none akabangamirwa no kubura ububobere ku mugore bari kumwe, bishobora no gutuma kwinjiza no gusohora igitsina cye bishobora kumubabaza.
Uburibwe kandi bushobora guterwa n’indwara z’udusabo tw’intanga ngabo, ubwo bubabare bukaba bwumvikana mu gihe umugabo ari kurangiza.
Bombi baribwa cyarimwe
Hari n’igihe abantu bari gukora imibonano mpuzabitsina bumva ububabare bombi. Ngo ibyo biterwa n’ububobere buba budahagije bigatuma habaho udusebe duterwa no kwikubanaho kw’impu zumutse.
Hari igihe kandi bombi baba bafite ubwandu cyangwa se udusebe. Ngo iyo abantu bahisemo position ituba imimerere n’inguni z’igitsina cy’umwe muri bo, hashobora kubaho ububabare ku mpande zombi.
Ni gute wavura ububabare buza mu gihe cy’imibonano mpuzabitsina?
Kugira ngo umuntu akire uburibwe buza mu gihe cy’imibonano mpuzabitsina, ni ngombwa kubanza kumenya impamvu yabyo.
Urugero nk’ubwandu ntibwavurwa kimwe n’ibura ry’ububobere kimwe n’izindi ndwara cyangwa se ububabare bukomoka ku mimerere idasanzwe y’imyanya ndangagitsina.
Kugira ngo umuntu akire ububabare ahura na bwo ari gukora imibonano mpuzabitsina, ni byiza kubibwira muganga akagufasha kumenya uburyo nyabwo bwavura ikibazo ufite, hanyuma na we ukabona ibyishimo.


text:
Intama ni inyamaswa ibarizwa mu matungo magufi, iri tungo burya ngo iyo ryigishijwe rishobora kugira ubumenyi nkubwo abantu bafite.
Abashakashatsi bo muri kaminuza ya Cambridge bakoze ubushakashatsi kuntama babona ko iyo zigishijwe zishobora kumenya gutandukanya amasura y’abantu.
Imwe mu ntama zatojwe
Izi ntama bazitoje kumenya gutandukanya amasura y’abantu nuko zishobora kumenya amasura y’abantu b’ibyamamare nka Perezida ucyuye igihe wa leta zunze ubumwe z’Amerika Barack Obama, n’umunyamakuru wa BBC witwa Fiona Bruce.
Intama iyo zigishijwe zishobora gutandukanya amasura y’abantu, sintama gusa ahubwo n’ingagi nazo zijya zishobora gutandukanya amasura y’abantu.
Ubushakashatsi bwari bwakozwe mbere bwerekanye ko intama zishobora gutandukanya amasura y’izindi ntama na banyirazo.
Iyi ntama yashoboye gutandukanya amasura y’abantu
Porofeseri Jenny Morton wari uhagarariye ubu bushakashatsi yagize ati”mbere yuko dukora ubu bushakashatsi icyo twibazaga kandi twaje gusanga gishoboka kwari ukumenya niba intama zishobora gutandukanya amasura y’abantu ku mafoto yabo.”
Morton yakomeje avuga ko intama z’ingore umunani arizo zigishijwe gutandukanya amasura y’abantu b’ibyamamare zirebeye ku mafoto yabo, bahisemo amasura y’abantu b’ibyamamare kugira ngo barebe koko niba intama zishobora kumenya isura y’umuntu utayigaburira buri munsi.
Izi ntama zamenye amasura y’ibyamamare nka Barack Obama, bafashe amafoto abiri atandukanye yari ari kuri mudasobwa ebyiri nuko bayashyira kuri porojekiteri intama zihita zimenya amafoto y’abantu bari bazishyiriyeho.
Aya matungo amaze gutandukanya amasura bahise bayaha ikindi kizamini, bagamije kumenya niba izi ntama zashobora no kumenya amasura y’abantu bahinduranyije amafoto yabo nabwo zishobora gutandukanya amasura yaba bantu .
Izi ntama kandi bazikoreye igerageza bafata amafoto y’abantu bazigaburira bayavanga naya bandi bantu batandukanye nabwo za ntama zishobora kumenya amasura y’abantu bazigaburira.
Itsinda ry’abashakashatsi ryakoraga iri geragezwa ryatangaje ko intama ifite ubushobozi bwo gutandukanya amasura y’abantu kimwe n’ingagi ndetse n’abantu.
Yanditswe na Athanase Munyarugendo
style="display:inline-block;width:350px;height:300px"
data-ad-client="ca-pub-2460108950092726"
data-ad-slot="6397865272"> -->


text:
ISOMO RYA 23
Uko ibitabo byacu byandikwa n’uko bihindurwa mu zindi ndimi
Kugira ngo dutangaze “ubutumwa bwiza” mu ‘mahanga yose n’imiryango yose n’indimi zose n’amoko yose,’ duhindura ibitabo mu ndimi zisaga 750 (Ibyahishuwe 14:6). Ko uwo murimo ugoye, tuwukora dute? Twifashisha Urwego Rushinzwe Ubwanditsi rugizwe n’abantu bari mu bihugu bitandukanye, hamwe n’abitangiye guhindura mu zindi ndimi. Abo bose ni Abahamya ba Yehova.
Umwandiko w’umwimerere utegurwa mu cyongereza. Inteko Nyobozi igenzura imirimo ikorwa n’Urwego Rushinzwe Ubwanditsi rukorera ku cyicaro gikuru. Urwo rwego ruhuza ibikorwa by’abanditsi bakorera ku cyicaro gikuru n’abakorera ku bindi biro by’amashami bimwe na bimwe. Kubera ko abanditsi bacu bari hirya no hino ku isi, bituma tubona ingingo zivuga ibintu bitandukanye, bityo ibitabo byacu bigashimisha abantu bo mu bihugu bitandukanye.
Umwandiko wohererezwa abawuhindura mu zindi ndimi. Iyo Inteko Nyobozi imaze gukosora no kwemeza uwo mwandiko, wohererezwa mu buryo bwa elegitoroniki abahinduzi bo mu bihugu bitandukanye, bakawushyira mu zindi ndimi. Abo bahinduzi bakorera mu makipi; bagahindura umwandiko, bakagenzura ko uhuje n’icyongereza, bakanawusoma bareba ko uhuje n’imyandikire y’ururimi rwabo. Bagerageza gushaka “amagambo y’ukuri akwiriye” kugira ngo ibitekerezo byose biri mu mwandiko w’icyongereza bishyirwe mu rurimi bahinduramo.
Orudinateri zihutisha akazi. Orudinateri ntishobora gusimbura abanditsi cyangwa abahindura mu zindi ndimi. Icyakora, gukoresha inkoranyamagambo zo muri orudinateri, porogaramu za orudinateri zikoreshwa mu buhinduzi ndetse n’ibindi bikoresho by’ubushakashatsi, bishobora gutuma akazi kihuta. Abahamya ba Yehova bakoze porogaramu (yitwa MEPS) ikoreshwa mu guhuza umwandiko n’amafoto, bakabishyira neza ku mapaji bikabona gucapwa.
Kuki dushyiraho imihati ingana ityo, no ku ndimi zivugwa n’abantu bake cyane? Impamvu ni uko Yehova ashaka ko “abantu b’ingeri zose bakizwa bakagira ubumenyi nyakuri ku byerekeye ukuri.”
Ibitabo byacu byandikwa bite?
Kuki ibitabo byacu bihindurwa mu ndimi nyinshi?


text:
UBUTUNZI BWO MU IJAMBO RY’IMANA | DANIYELI 10-12
Yehova yavuze mbere y’igihe ibizaba ku bami
Mu Buperesi hari kuzima abami bane. Uwa kane yari ‘kuzahagurukana byose agatera ubwami bw’u Bugiriki.’
Kuro Mukuru
Cambyse wa II
Dariyo wa I
Xerxès wa I (ashobora kuba ari umwami Ahasuwerusi washakanye na Esiteri)
Umwami ukomeye w’u Bugiriki wari kuzategeka afite ububasha bwinshi.
Alexandre le Grand
Abajenerari bane ba Alexandre bari kuzigabanya ubwami bw’u Bugiriki.
Cassandre
Lysimaque
Séleucus wa I
Ptolémée wa I


text:
by http://urukundo.info
Bajya bavuga ngo ukuri kuraryana ariko ni byiza kukuvuga, ariko ku bagabo ngo si uko, kuko hari ukuri badakunda kubwirwa n’abagore bakunda.
Amakuru ya elcrema.com avuga ko kuba wahitamo kubibwira inshuti uzigisha inama biruta kubyerura ubibwira umugabo wawe.
Dore rero bimwe mu kuri umugore agomba kwirinda kubwira umugabo
1. Nta kigenda cyawe mu buriri
Umugabo ashimishwa n’uko umugore akunda amubona nk’umwami cyane ku bijyanye no gutera akabariro. Ishema ry’umugabo ni ukumva ko ashimisha umugore akunda ndetse akanashimishwa no kubibwirwa, ariko kubwirwa ko atitwara neza muri iki gikorwa nawe bishobora kumugiraho ingaruka.
2. Ntabwo njya numva nkwifuza
Nubwo bishobora kuba ari byo kandi binakubabaje, kubwira umugabo wawe ko utajya wumva umukeneye ukabimwerurira bishobora kugira icyo bigabanya ku mibanire yanyu, n’ubwo umugore ashobora kubivuga yumva ari mu kuri umugabo we biramubabaza.
3. Inshuti zanjye mu by’ukuri ntizikwishimira
Akenshi abagabo bazi ko kugira ngo ukundwe n’umugore bisaba no kuba inshuti ze zikwiyumvamo, mu gihe rero atari uko bimeze inshuti ze zitagukunda, ngo ahita yumva ko byanze bikunze nawe utamukunda nyabyo, ngo biba byiza rero kutabimubwira kabone n’iyo inshuti zawe zaba zitamwiyumvamo.
4. Ntago uzi kuryoshya urukundo
Umugabo ashimishwa n’uko umugore akunda amubona nk’aho ariwe uzi gukunda gusa mu bandi bagabo, kumubwira ko atazi kuryoshya bishobora guteza ingaruka.
5. Nutanyitaho abandi bazanyitaho
Abagabo ntago bakunda kubwirwa ko hari abandi bashobora gukorera abagore bakunda ibyo bakabakoreye. Umugabo yishimira kumenya ko ari we ufite gukora byose ku mugore we aho kumvishwa ko abandi bagabo nabo bashoboye.
6. Ntabwo uberwa
Mu gihe umugabo yagiye mu iduka akagura umwenda we abona awukunze yawambara ukabona ntaberewe kubimubwira biramubabaza kurusha uko wagenda ukamugurira ibyo ubona wowe byamubera ukabyishimira.
7. Reka tube inshuti zisanzwe
Nta jambo ribabaza umugabo nko kumubwira ngo mube inshuti zisanzwe mu gihe agerageza kugushakaho urukundo, kuko kugusaba urukundo kenshi biza n’ubundi ubwo bucuti busanzwe buhari rimwe na rimwe.
8. Umubano wacu uragenda uba nabi
Abagabo benshi bifuza ko umubano bafitanye n’abakobwa bakunda wagaragarira bose, kuba rero wamubwira ko umubano utagushimishije byangiza byinshi kuko abagabo bumva bahora bagaragara neza imbere y’abo bakunda, ikindi ni uko iyo imibanire itameze neza akenshi biba bituruka ku mpande zombie, atari ku mugabo gusa.
Related Posts by Categories


text:
Bravo rata bageni beza,Imana ibahe urugo ruhire naho ibyababatega iminsi mubihorere sibo mana
Muzabyare Hunguna Kobwa.
umuntu wiha gutega abantu iminsi aba ashingiye kuki; uyu wiyise Ruto araha abageni amezi 6 gusa ko utari Imana yabo? ko batakugishije inama bajya kurwubaka? ibyo nibyo uba ubifuriza ariko ibyo abantu bitandukanye niby’Imana. urugo ruhire bageni beza maze muzabatungure abiha kubivangira mu buzima
Mu isi nta muntu numwe ufite uburenganzira bwo guca urubanza no kubuza umuntu kugera kucyo yifuza cyose. Imana iri hejuru ya byose niyo mucamanza mukuru. uyu mu pastor nta kibi yakoze Imana izabimuhera umugisha, ibisigaye ibyimenyere. Amategeko abantu bishyiriyeho aboshye benshi mu isi birengagije ko umwenda wari ahera watabutsemo kabiri ngo buri wese yigerereyo.
God bless yu
Muzarebe ko hashira amezi atandatu babadatandukanye
Yoo! Disi Wa Muyaga Ntiwagutengushye Wagusohoreje Ubutumwa None N’Imana ibihaye umugisha Urugo Ruhire Knwoless Na Clement muzabyare hungu na kobwa
Aba bapastori b’iki gihe nabo nibo bazatuma Imana igira umujinya ikarimbura isi vuba. Ubu c arabona bagenzi be banze gusezeranya aba bantu nawe ati mbonye akazi n’abayoboke!!!!!
congratulations and all the best for u both
may God bless ur union
IMANA IBAKIRE MURUGO RUSHASHA BAZOVYARE BESH BADUHE KAMWE
wooo
congz to my Kabebe
mbega byiza umukobwa wacu baramujyanye imana izabahe urugo rwiza kandi bazabyare hungu nakobwa kandi twariganye Knowles kuri aparud d s2
Congratulation knowless and Clement.Urugo ruhire rw’umugisha muzabyare muheke hungu na kobwa,kandi Imana izabe m’urugo rwanyu


text:
Nk’uko IGIHE igenda iha umwanya ibikorwa by’Abanyarwanda muri Diaspora, yaganiriye na Uwimareba na Mutabazi bamaze imyaka isaga 20 mu mwuga w’ubuvuzi, mu mwaka ushize bashinze ikigo cyitwa UM MEDICA+ gifite icyicaro i Bruxelles.
UM MEDICA+ ishakira abarwayi aho bivuriza mu mavuriro yo mu Bubiligi, ikanababonera ‘rendez-vous’ (gahunda yo kubonana na muganga) ku buryo bwihuse, ikabaherekeza kandi igakurikirana dosiye zabo iyo bamaze gusuzumwa no kwivuza.
Abayobozi ba UM MEDICA+ baganiriye na IGIHE bavuze ko bashinze icyo kigo nyuma yo kwanga guhora bakorera abandi, bagahitamo kubyaza umusaruro ubunararibonye bafite.
Batangiye bashaka kuzajya bafasha Abanyarwanda ariko n’abanyamahanga baza kubamenya batangira kubagana ku buryo ubu bakira abarwayi baturutse hirya no hino ku isi.
Uwimabera Rosalie ati "Igitekerezo cya mbere cyavuye ku gufasha Abanyarwanda baje kwivuza i Burayi, bitangira bityo, tugiye kubona tubona haje n’abanyamahanga, ubu twakira abantu bose baturutse ku isi yose ntabwo duhitamo."
Mutabazi na Uwimabera bahamya ko abaganga bakorana bakomeye ku buryo umurwayi bitamworohera guhita abageraho n’iyo yaba ari uwavukiye mu Bubiligi.
Ikigo cyabo gitanga serivisi zigabanyije mu byiciro bibiri birimo icyo kwita ku barwayi aho batuye no kwita ku baturutse mu mahanga baje kwivuza mu Bubiligi.
Mutabazi yagize ati “Iyo baduhamagaye cyangwa batwandikiye baciye ku rubuga rwa internet rwacu bifuza ko twabafasha kubavuza, icyo gihe hari ibyo tubasaba kugira ngo akazi kacu gakorwe neza. Icya mbere tubasaba kuduha icyemezo cya muganga (dossier medical) niba hariyo bafite, bakaduha umwirondoro wabo (amazina, igihe bavukiye).”
Abashaka kwivuza basobanuzwa amateka y’uburwayi bwabo kugira ngo umuganga uzabavura mu Bubiligi yige ku kibazo bafite hakiri kare. Iyo bamaze kubona amakuru yose bashakira umurwayi gahunda na muganga w’inzobere ushobora kuvura indwara afite, ku itariki yifuza kwivurizaho.
Umurwayi agaragarizwa igiciro kwivuza bizamutwara kugira ngo azaze yiteguye kuko igihe umuganga yifuza ko umurwayi afatwa amaraso mbere y’uko bahura, yaba akigera mu Bubiligi agahita ayafatirwa aho acumbitse, UM MEDICA ikamufasha.
Mutabazi ati “Ubwo duhita tuyajyana muri laboratwari dukorana (imwe mu zikomeye cyane mu Bubiligi) ku buryo mu masaha atatu cyangwa atandatu, ibisubizo biba byabonetse. Dukora ku buryo byihuta. Umurwayi ajya kubonana na muganga asanga ibisubizo bihari, agasuzumwa akavurwa guhera kuri iyo saha, nta mwanya na muke ataye.”
Ikigo UM MEDICA+ kinafasha umurwayi mu gihe abangamiwe n’indimi z’amahanga zikoreshwa mu Bubiligi, kandi kikamufasha kuzajya abona imiti atongeye kwishyura kuko aba yarayishyuye ku ikubitiro.
Ukorana na UM Medica+ ashobora no kuba yihuta cyane nabwo agafashwa kwivuza mu masaha atatu cyangwa atandatu yamara mu Bubiligi.
Ati “Muri ayo masaha amara mu Bubiligi abonana na muganga byarangira akikomereza akazi ke, ibisubizo tukabimukurikiza, apfa kuba gusa yaraduhaye ibyangombwa byose kandi mbere y’igihe. Tubyohereza mu buryo bwihuse kandi bwizewe.”
Iyo umurwayi atashye, bahuza umuganga wamuvuye mu Bubiligi n’uwo mu Rwanda cyangwa ikindi gihugu yaturutsemo kugira ngo bakomeze bamukurikirane.
Uwimareba na Mutabazi bagira inama Abanyarwanda yo kwivuza banyuze ku kigo cyabo kuko mu Bubiligi hari ubuvuzi bwizewe. Banabasaba kuva ku muco wo kwivuza ari uko barwaye gusa kuko muri iki gihe indwara zabaye nyinshi kandi zikamenyekana zaramaze kurenga igihe cyo kuvurwa, bityo no kwisuzumisha kare bikaba ari byiza.
Amakuru y’iki kigo cy’Abanyarwanda biteje imbere muri Diaspora nyarwanda agaragara kuri www.ummedica.com.
Ikiganiro kirambuye umunyamakuru wa IGIHE mu Bubiligi yagiranye n’abayobozi ba UM MEDICA+:


text:
Ubu bushakashatsi bwashyizwe ahagaragara kuri uyu wa Gatanu, tariki ya 30 Nzeri, bwagaragaje ko Akarere ka Rubavu kagaragaramo ruswa ku gipimo cya 22.7 %, mu gihe utundi Turere twa Musanze, Kamonyi, Kayonza, Nyamagabe na Huye twakorewemo ubushakashatsi turi kuri 15.5%.
By’umwihariko mu karere ka Rubavu udupapuro 922 twashyizwe mu dusanduku mu Mirenge itandatu tugaragaza ko uwa Kanama uza ku isonga mu bikorwa byo kurya ruswa ugakurikirwa n’uwa Nyakiriba.
Ruswa ishingiye ku mafaranga yagaragaye ku gipimo cya 59.4%, ishingiye ku gitsina iba 3.4%, ishingiye ku gusaba amafaranga yo guhamagara kuri telefoni igaragara kuri 12% n’ibindi ku gipimo cya 16%.
Umunyamabanga Nshingabikorwa w’Umurenge wa Kanama wagaragayemo ruswa kurusha iyindi, Haguma Pascal avuga ko ari umuco yasanganye abaturage wo kwitura abayobozi, ariko ugomba gucika burundu.
Yagize ati “ Habayeho ihindagurika ry’abanyamabanga b’umurenge inshuro nyinshi, nkaba naraje ndi uwa gatanu, mpasanga umuco wo gushimira abayobozi. Ubu turimo kurwana na byo ngo umuturage amenye ko serivisi ahabwa ari uburenganzira bwe atagomba kuyitangira amafaranga.”
Umuyobozi wa Transparency International Rwanda ushinzwe Iterambere n’Ubuvugizi, Francine Umurungi avuga ko Rubavu ariyo iri hasi cyane mu gutanga serivisi no kurya ruswa.
Yagize ati “Ku birebana na ruswa biragaragara ko Rubavu idahagaze neza ugereranije n’utundi turere dutandatu twakoreyemo ubushakashatsi muri rusange kuri ruswa. Usanga abandi bavuga ko bahuye na ruswa ari 15% na ho muri Rubavu akaba ari 22.7%, icyiza ni uko batwemereye ko bagiye gufata ingamba zo gukemura iki kibazo.”
Ku birebana n’Umurenge wa Kanama watumye imibare mu Karere ka Rubavu izamuka bikabije yavuze ko ubuyobozi bw’uyu murenge bavuganye akaba ari mushya kandi abona afite gahunda ifatika yo kurangiza iki kibazo, hari n’ikizere ko muri bushakashatsi butaha imibare izaba imeze neza.
Ubushakashatsi byashyizwe ahagaragara bwakorewe mu Turere dutandatu aho abaturage bo mu Mirenge 42 bashyiraga impapuro mu dusanduku twabigenewe bavuga kuri serivisi bahawe ndetse no ku itangwa rya ruswa.


text:
REKA DUSOBANUKIRWE KURUSHAHO N’AKAMARO K’UBUNYOBWA KU MUBIRI W’UMUNTU!
Ibyiza byo kurya ubunyobwa
Ku isi yose, ubunyobwa buzwi nk’ikiribwa cyiza kandi gikize ku ntungamubiri.
Abahanga mu bimera bavuga ko ubunyobwa ari igihingwa kiba mu muryango w’ibinyamisogwe.
Dore imwe mu mimaro yabyo:
-Ubunyobwa n’ibindi bintu bituruka ku bunyobwa bifite akamaro kenshi mu kuvura indwara y’amaraso mu mubiri (hemophilia) n’izindi zivukanwa zijyanye m’imikorere y’amaraso.
Kurya ubunyobwa bifitiye akamaro abantu bafite ibibazo bwo kuva mu mazuru (imyuna) ndetse n’abagore cg abakobwa bakunda kugira ibibazo byo kuva cyane mu mihango.
-Hari ibintu bitanu by’ingenzi bikenerwa mu kurinda no kubaka umubiri ari byo bita:
ibiterambaraga(food energy), protein, phosphorous, thiamin and niacin.
Ibi byose uko ari 5 biboneka ku bwinshi muri iki kiribwa.
-Ubunyobwa bukize kuri Vitamine, usanga hari ubwoko bwa vitamine bugera kuri cumi na butatu, burimo ubwoko bwa vitaminne A, B, C na E.
Ikindi ni uko ubunyobwa bukize ku byo bita imyunyu ngugu (minerals) nka:
calcium, iron, zinc, boron n’iyindi myinshi y’ingezi igera kuri 26 ifasha mu mikorere n’imimerere myiza y’ubwonko kandi igafasha amagufwa gukomera.
-Abahanga mu by’imirire bavuga ko ubunyobwa buvanze n’ibindi biryo by’intungamubiri, bitetswe gihanga, ari byiza ku bana bakiri bato, abagore n’abayeyi bonsa.
Bifasha umubiri kwirinda no kutandura indwara nk’igituntu n’indwara y’umwijima (hepatite).
-Ubunyobwa bukize ku byo bita anti-oxidant & resveratrol:
Bifasha kurinda indwara z’umutima, kutandura kanseri, ndetse no kurwanya ubukanyarare bw’umubiri wawe.
Niba hari ubundi busobanuro mukeneye, twiteguye kubafasha, Murakoze!
Reposted & Dr. P. Mupenzi Mwiza
Group Ubuzima-Ubuvuzi-Inama!


text:
Kuri icyi cyumweru tariki ya 2 Werurwe 2014 Diyosezi gatolika ya Byumba yizihije umunsi w`iyogezabutumwa ry`abana. Uyu munsi ku rwego mpuzamahanga wizihijwe kuwa 16 Gashyantare 2014. Insanganyamatsiko y`uyu munsi w`iyogezabutumwa ry`abana uragira iti: “Bana ubuzima bwanyu niburangwe n`isengesho”. Ingingo z`ingenzi ziganje muri ubu butumwa ni izi:
1. Isengesho mu muryango mutagatifu w`i Nazaleti: Umuryango w`i Nazaleti ni intangarugero mu gukunda isengesho. Uyu muryango watoje Yezu isengesho ( Lk 2,22-24.41-52)
2. Ibibangamira isengesho ry`abana muri iki gihe: Aha twavuga gutwarwa n`imikino, ibiyobyabwenge, amafilime mabi, imyambarire mibi,imvugo nyandagazi, kwiyandarika, imikoreshereze mibi y`amatelefoni,…
3. Uko abana bafashwa gusenga: Papa asaba ababyeyi n`abarezi mu mashuri kuba hafi abana no kunganira kiliziya muri uwo murimo wo gukunda isengesho
4. Bana nimusenge iteka Imana ibakunda: Buri mwana ahamagarirwa kwihambira ku isengesho kuko ariryo ryonyine rimuhuza na se wo mu ijuru kandi ibyo bikagaragarira na none mu rukundo bagomba kugirana hagati yabo ndetse no kugirira abandi bose.
Uyu munsi wabimburiwe n`ikiganiro cyatanzwe na Padri Dominique Savio MUNDERE ushinzwe iyogezabutumwa ry`abana muri diyosezi ya Byumba aho yasobanuriye abana n`abandi bakuze bari aho icyo “Enfance missionnaire “ ari cyo, inshingano zayo ndetse n`icyo igamije muri Kiliziya. By`umwihariko yasobanuye umurongo mugari iri yogezabutumwa ry`abana muri Diyosezi ya Byumba ryimirije imbere muri iki gihe. Yerekanye uburyo abana bafasha abandi bana baba abiga n`abatiga. Zimwe muri izo gahunda twavuga:
1. 4 T childhood missionary program of Byumba diocese igizwe n`izi ngingo enye: Turuhukane na Kristu, Tuvukane na Kristu, Twigane na Kristu na Tuzukane na Kristu
2. 4 K process of evangelization ; Ni inzira ivanjili inyuramo kugira ngo igirire umwana akamaro ndetse atishyikirize n`abandi bana. Igizwe n`izi ngingo enye: Kumva Ijambo ry`Imana uriteze amatwi neza ukumva icyo Yezu akubwira nk`umwana, Kurigira iryawe mu buzima bwawe bwako kanya no mu gihe kizaza, Kureba icyo ryamarira abandi bana no Kumenya no gufata ingamba uburyo umwana agiye kurishyikiriza abandi bana hirya no hino (Ubutumwa)
3. Ishuri rya Yezu ndetse by`umwihariko ishuri ry`icyumweru:
Nyuma y`iki kiganiro hakurikiyeho imikino n`imyidagaduro yari yiganjemo: imbyino , imivugo,… Ibi birangiye haje igitambo cya Misa cyari kiyobowe na nyiricyubahiro musenyeri Seriviliyani NZAKAMWITA; umushumba wa Diyosezi gatolika ya Byumba , akikijwe n`umunyamabanga wa diyosezi ndetse na padri ushinzwe iyogezabutumwa ry`abana tutibagiwe n`abasaseridoti bayoboye ubu paruwasi ya Rwamiko n`imbaga y`abandi bakristu.
Mu nyigisho ye Musenyeri yongeye gushimangira Ivanjili y`umunsi uburyo abakristu nyabo bagomba guhitamo ikibafitiye akamaro; yerekana ukuntu gukurikira bintu(isi) n`Imana ari ibintu bibiri bidasenyera umugozi umwe. Yashoje asaba abana gukomera kuri Kristu ubakunda, bagakomeza kwitangira ubutumwa bwe nkuko ubutumwa nyirubutungane Papa Fransisko yageneye umunsi mpuzamahanga w`iyogezabutumwa ry`abana bubivuga.
Mu gitambo cya Misa abana bashimiye Imana batanga amaturo atandukanye yo kuzafasha abandi bana bababaye. Nyuma ya Misa abana bariyakiriye bari kumwe n`ubashinzwe muri Paruwasi Rwamiko ndetse na Omoniye wabo ku rwego rwa diyosezi. Nyuma yo gusangira, abana bakiriye umugisha maze abari baturutse mu yandi maparuwasi burira imodoka bajya mu butumwa iwabo!Mu gusoza turashimira tubikuye ku mutima WORLD VISION yaduteye inkunga kugira ngo uyu munsi ugende neza!
Padri Dominique savio MUNDERE
Ushinzwe iyogezabutumwa ry`abana muri diyosezi ya Byumba


text:
Amafoto utabonye y’ibirori byo gutora Miss Ruhango
Umutesi Aisha niwe wambitswe ikamba rya Nyampinga w’Akarere ka Ruhango nyuma yo gutsinda abo bari bahanganye, tariki ya 30 Ukwakira 2016.
Nyampinga Umutesi yiga ibijyanye n’Amateka, ubukungu n’ubumenyi bw’isi (HEG), mu mwaka wa gatandatu w’amashuri yisumbuye. Mu bihembo yahawe harimo ibihumbi 50RWf.
Avuga ko kuba yabaye Nyambinga agatsinda abandi bari bahangenye, yakabije inzozi ze kuko yabyifuje kuva kera.
Agira ati “Kuba mbaye Nyampinga ndabyishimiye cyane kuko kuva na cyera aho amarushanwa y’ubwiza yatangiriye, icyifuzo cyanjye cya mbere cyari ukuzegukana ikamba. Kuba mbigezeho ni ibintu binshimishije cyane.”
Akomeza avuga ko azagera ku bakobwa bangenzi be abashishikariza kwigirira icyizere, ahereye mu bigo by’amashuri byo mu Ruhango.
Nyampinga Mutesi avuga ko kanzi azarwanya icuruzwa ry’abantu, ibiyobyabwenge, iterabwoba n’ubuhezanguni.
Kambayire Annonciata, umuyobozi wungirije w’akarere ka Ruhango, ushinzwe imibereho myiza y’abaturage, avuga ko bateguye irushanwa rya Nyampinga w’Akarere ka Ruhango mu rwego rwo guhuriza hamwe urubyiruko.
Akomeza avuga ko atari gahunda y’abanyeshuri gusa n’ubwo aribo bitabiriye cyane. Ni gahunda ngo y’abakobwa bose bafite kuva ku myaka 16 kugeza kuri 20.
Agira ati “Ni igikorwa twatekereje cyera ariko ntitwabasha guhita tugishyira mu bikorwa. Twagitekereje kugira ngo duhurize hamwe abanyeshuri baba barangije ibizami kugira ngo bahure bidagadure.
Ariko noneho biri no mu rwego rwo kugaragaza ko umwana w’umukobwa iyo yitwaye neza, iyo agize ubuhanga, bimugirira akamaro ariko bikanagirira akamaro n’urundi rubyiruko muri rusange.”
Kambayire avuga bafite gahunda yo kuzatora Nyampinga wa Ruhango mu batarengeje imyaka 45.
Rutayisire Yvonne, umwe mu bitabiriye ibyo birori avuga ko yanyuzwe yanyuzwe nabyo. Asanga ngo igikorwa cyo gutora Nyampinga mu Karere ka Ruhango bizatuma abana b’abakobwa barushaho kwigirira ikizere.
Gusa ariko avuga ko abatsinze bakomeza kwitwara neza bakirinda guta umuco ukwiye umunyarwandakazi.
Andi mafoto yaranze ibirori
Amafoto: Kalimba Alphonse
Ibitekerezo ( 1 )
wow, ibi birori byari biryoshye pe kandi twishimiye imitegurire ndetse nimpano abana bafite ariko uwakoze inkuru ayikosore kiriya gikorwa ntago ari icyakarere ka ruhango ni ubufatatanye bwa akarere na Rwanda Youth Volunteers in Çomunnity Policing
ikindi miss ni igice cyimyidagaduro hanatanzwe ibiganiro
1.human trafficking
2.ubutagondwa n’ubuhezanguni
anyway congz kuri miss twifuza ko yazazamuka akajya no muri miss rwanda na miss supernatural, na za miss world.


text:
Ngoma: Imiryango 2500 itishoboye igiye gukurwa mu bukene burundu
Mu mwaka wa 2015, mu Rwanda hakozwe ubushakashatsi ku mibereho y’abaturage mu ngo bwiswe (EICV IV).
Ubwo bushakashatsi bwagaragaje ko Akarere ka Ngoma kaza ku mwanya wa cyenda, mu turere 10 dukennye mu Rwanda.
Imibare yavuye muri ubwo bushakashatsi, yagaragaje ko ku baturage bagera ku bihumbi 340 batuye ako karere, 19,5% bari mu bukene bukabije,naho 46.8% bakennye muri rusange.
Ni muri urwo rwego Umuryango witwa “Give Directly Inc” ufasha abatishoboye kwikura mu bukene, wageneye, imiryango igera ku 2500 itishoboye yo muri ako karere, aho utanga Amadorari 1000 kuri buri muryango azabafasha kwikenura.
Ayo mafaranga asaga ibihumbi 850 y’Amanyarwanda, ngo azahabwa abaturage bo mu cyiciro cya mbere ndetse n’icya kabiri cy’ubudehe, nk’uko ubuyobozi bw’uwo mushinga bwabitangaje.
Ubwo buyobozi kandi buvuga ko ayo mafaranga azatangwa mu byiciro bibiri, icya mbere abaturage bagahabwa 40%. Nyuma ngo hazakorwa igenzura ry’uburyo yakoreshejwe, nibasanga yarakoreshejwe neza, hatangwe 60% azaba asigaye.
Umunyamabanga Nshingwabikorwa w’Akarere ka Ngoma Alexis Kanayoge, atangaza ko Akarere kamaze kwemeranya n’uwo mushinga uburyo bw’imikoranire, ngo bitarenze ukwezi k’ Ukuboza 2017 uwo mushinga uraba watangiye ibikorwa byawo.
Uwo muyobozi asaba abaturage bazatoranywa kuzakoresha neza iyo nkunga, ntizabapfire ubusa.
Agira ati” Abaturage bazatoranywa, turabasaba gukoresha neza ayo mafaranga, ntayajyane mu nzoga, mu ndaya cyangwa mu kuyaguriza cyangwa kuyakopa undi.
Umuturage akwiye kuyakoresha mu bimuteza imbere yaba kuyagura itungo, yayakoresha mu buhinzi, yashinga butike agacuruza, n’ibindi.”
Akarere ka Ngoma kahize ko uwo mushinga, uzatangirira mu Murenge wa Zaza, uzasiga nibura 99% by’abaturage bikuye mu bukene.
Ibitekerezo ( 2 )
Hari imirenge bishobora kugeramo abaturage ntibabimenye bigakorerwa mu bwiru n’ubundi ugasanga bimeze n’aho bireba bamwe abandi ntibibarebe ukagira ngo ntibatuye mu Karere kamwe!.
Turashima uwo muryango Give Directly Inc uje kuvana mu bukene abaturage b’Akarere ka Ngoma. Ariko tugasaba ngo bijye bikorwa mu bushishozi bwimbitse uko bikwiye ibyiza nk’ibyo ntibikagere kuri bamwe ngo abandi basigare.


text:
Dukwiye kwizera Imana muri byose.
‘’Nuko hariho umugore wari mu mugongo, wari ubimaranye imyaka cumi n’ibiri, ababazwa n’abavuzi cyane benshi bagerageza kumukiza, bamumarisha ibintu bye byose abitangamo ingemu, ariko ntibagira icyo bamumarira ahubwo arushaho kurwara.” Mariko5:25,26
Uyu mugore ntiyari agifite icyo kwizera mu by’ukuri kuko yari amaze igihe kinini ababazwa n’umubiri cyane ko ibishoboka byose yari yarabikoze ariko ntiyabasha gukira. Iyi ndwara ye yari yaramubereye nk’isoko y’imibabaro. Mu myaka cumi n’ibiri y’uburwayi bwe yari yarakoze byose yivuza ngo arebe ko yakira ariko ntibyakunda ahubwo agakomeza kumererwa nabi. Uyu mugore yaje gusanga nakomeza gushakira ubuzima ku bantu nubundi atazakira azakomeza kubabazwa n’umubiri. Nibwo yaje gufata icyemezo cyo gukoresha uburyo bushya atari yarigeze akoresha mugihe cy’uburwayi bwe cyose.
Uyu mugore amaze kumva ibya Yesu araza aca mu bantu, amuturuka inyuma akora ku mwenda we kuko yari yamaze kwibwira ko nakora ku myenda ye gusa ahita akira. Mariko5 :27,28 Uwo mwanya isoko y’amaraso irakama.
Muby’uk uri abantu benshi ,iyo batarumva inkuru za Yesu baba bameze nk’uriya mugore kuko baba batekereza inzira n’ubufasha butandukanye kugira ngo basohoke mu bibazo byabo.
Ushobora gusanga umuntu amarana ikibazo imyaka myinshi, byaba ibyo mumiryango, indwara, n’ibindi bibibazo bitandukanye ariko uko umuntu agenda yiyambaza abantu hari igihe ushaka impinduka ntuzibone. Aba bantu bameze gutya bakeneye kumenya ko hari Yesu wemeye kubikorerera imitwaro yabo kandi ko muri we ari ho honyine hari ibyiringiro bizima kandi bakizera ko afite ubushobozi kuko yahawe ubutware mu isi no mu ijuru. Hari umuririmbyi wagize ati najyaga njya ku iriba ry’iyi si mfite inyota nyinshi cyane naba ngiye kunywa agakama ubwo…….akomeza agira ati nuzuye agahinda n’ubwihebe mbuze ibyo niringiraga maze amaso yanjye arahumuka ndakureba Yesu ndayurwa(123).
Izi mpinduka Yesu azana mu buzima bwawe haricyo zibanza kugusaba gukora aribyo n’uriya mugore yakoze. Uyu mugore nyuma yo kumenya ibya Yesu nk’uko nawe ubimenye ukimara gusoma ubu butumwa bwiza, yagize umwete wo gusanga Yesu yizeye, aramushaka.
Aho ntiwaba nawe ufite ikibazo nk’icy’uyu mugore Bibiliya yatubwiye warangiza ukakigerekaho gushakira igisubizo aho kitari ukabura ubufasha ndakwinginga ngo uhindure uhange Yesu amaso niwe wenyine ubasha kugutabara kuko ubwo yababajwe no kugeragezwa ubwe, abasha no gutabara abageragezwa bose (Abaheburayo 2 :18) kandi tumenye ngo ibasha gukora cyane ibiruta ibyo dusaba, ndetse n’ibyo twibwira nk’uko imbaraga zayo ziri zidukoreramo (Abefeso 3 :20).
Ngaho rero nawe ufite ibikuremerera bitandukanye waba se warabijyanye ahantu hatandukanye utekereza ko bagufasha dore inzira nyayo nimwe ni ukureka izo nzira zose ukareba umusaraba wa Yesu. Ibibazo byo wagira byose ntakimunanira ashoboye byose kuko biri musi y’ububasha bwe kandi yahawe ubutware mu isi no mu ijuru. Ndakwibutsa ko nta muntu numwe wakwishingira ibibazo byawe iteka yagufasha ariko igihe cyagera akananirwa cyangwa se akaba yanaguta ariko Yesu niwe nshuti iruta izindi, ni we wo kwizerwa kandi nta hantu hamubera kure.
Ndakwinginga niba utaranamumenya ngo utere intambwe we kujarajara ngo ushakire ibisubizo aho bitari uhindukire umubwire agukoreho aguhindure uhinduke icyaremwe gishya. Birashoboka ko nawe wumvaga ko ntawe ukwitayeho ngo wizere Imana niyo yonyine ifite icyo gukora kirambye kubikugose. Niyo yo kwizerwacno kubikora izabikora.
Imana ibahe umugisha


text:
Yakobo 1:19-20
Nuko rero bene Data bakundwa, umuntu wese yihutire kumva ariko atinde kuvuga, kandi atinde kurakara, kuko uburakari bw’abantu budasohoza ibyo gukiranuka kw’Imana.
Usanga kenshi abantu twihutira kuvuga amagambo menshi aho gufata umwanya wo kubanza kumva abandi.
Uko uburakari bukoresha umuntu amakosa akicuza nyuma byarangiye niko n’umuntu uvuga amagambo menshi avuga ni ibitari ngombwa akicuza ntacyo agihinduye.
Ijambo ry’uyu munsi riradukangurira gufata umwanya wo gutega amatwi abandi mbere yo kuvuga, kandi kurakara kwacu kube kure hashoboka.
Ibi bizaturinda guhubuka mu byo tuvuga ndetse dukora byose guhora mubuzima bwa" iyo mbimenya."
"Mwuka Wera ushoboze, kuvuga natekereje neza, kandi umuzi w’uburakari uwunkuremo. "
Pastorviva.pcm@gmail.com


text:
ISOMO RYA MBERE
Umuhanuzi Izayi (Iz 58, 1-9a)
Uhoraho avuze atya : 1«Shyira ejuru uhamagare ubutizigama, urangurure ijwi nk’iry’akarumbeti, umenyeshe umuryango wanjye ibicumuro byawo, n’inzu ya Yakobo amakosa yayo. 2Ni jye bashakashaka uko bukeye, bifuza kumenya inzira zanjye. Bameze nk’abantu bakurikiza ubutabera, ntibirengagize ubutungane bw’Imana yabo. Baransaba kubacira imanza zitabera, bishimira kubana n’lmana. 3Baravuga bati «Bitumariye iki gusiba niba utabibona, cyangwa se kwicisha bugufi niba utabimenya?» Ariko ku munsi wo gusiba ntibibabuza kwigira mu byanyu, no kugirira nabi abakozi banyu. 4Koko rero, ugusiba kwanyu kubyutsa impaka n’amahane, kandi mukirirwa mutimburana by’ubugome. Ntimusiba uko bikwiye, byatuma ijwi ryanyu ryumvikana mu ijuru! 5Icyo se cyaba ari cyo gisibo nshima, ku munsi umuntu yicishije bugufi? Byaba se ari ukugonda ijosi nk’urufunzo, cyangwa se kurambarara ku bigunira no mu ivu? Ibyo se ni byo wita igisibo, umunsi ushimisha Uhoraho?
6Igisibo kinshimisha ni iki ngiki: kudohora ingoyi z’akarengane, guhambura iminyururu y’uburetwa, kurekura abashikamirwaga, mbese muri make, gukuraho ibyashikamiraga muntu byose. 7Ikindi kandi, ni ugusangira umugati wawe n’umushonji, ugacumbikira abakene batagira aho bikinga, wabona uwambaye ubusa ukamwambika, ntiwirengagize umuvandimwe wawe! 8Bityo urumuri rwawe ruzarase nk’umuseke weya, n’igikomere cyawe kizasubirane bwangu. Ubutabera buzakugenda imbere, n’ikuzo ry’Uhoraho rigumane nawe. 9Bityo uzatakambe maze Uhoraho agusubize, nuhamagara avuge ati «Ndi hano.»
ZABURI (Zab 51 (50) , 3-4, 5-6a, 18-19)
Inyik/ Mana yanjye, ntuzirengagize umutima washegeshwe kandi wihana!
Mana yanjye, ngirira imbabazi ukurikije ineza yawe;
kubera impuhwe zawe nyinshi, umpanagureho ibyaha byanjye.
Nyuhagiraho wese ibicumuro byanjye,
maze unkize icyaha nakoze.
Koko nemeye ibicumuro byanjye,
icyaha cyanjye kimpora imbere
Uwo nacumuyeho ni wowe wenyine,
maze ikibi wanga, mba ari cyo nkora!
igitambo cyanjye si cyo ushaka,
n’aho nagutura igitwikwa nticyakunezeza.
Ahubwo igitambo Imana ishima, ni umutima washengutse.
Mana yanjye, ntuzirengagize umutima washegeshwe kandi wihana!
IBANGONDIRIMBO RIBANZIRIZA IVANJILI (Am 5, 14)
Uragasingizwa Kristu,
Wowe Buhanga buhoraho bw’Imana Nzima.
Uragasingizwa, Nyagasani.
Nimushake ikiri cyiza, ikibi mukireke kugira ngo mushohore
kubaho, maze Uhoraho azabane namwe.
Uragasingizwa Kristu,
wowe Buhanga buhoraho bw’Imana Nzima.
Uragasingizwa, Nyagasani.
IVANJILI
Matayo (Mt 9, 14-15)
Muri icyo gihe, 14abigishwa ba Yohani basanga Yezu, ni ko kumubaza bati «Ni iki gituma twebwe n’Abafarizayi dusiba kurya, naho abigishwa bawe ntibasibe?» 15Yezu arabasubiza ati «Birakwiye se ko abakwe bagira ishavu bakiri kumwe n’umukwe? Ariko hazaza igihe umukwe azabavanwamo, ni bwo bazasiba.»


text:
Hashize icyumweru habaye igitaramo cyo kwibuka umuhanzi Kamaliza cyiswe ‘Umurage Nyawo Kamaliza Concert’, igitaramo cyaje kwitabirwa n’ abantu benshi, gahunda ihari akaba ari uko n’abandi bantu bagize icyo bakora gifasha urubyiruko, hazajya haba igitaramo cyo kubibuka. Amafaranga yavuye muri iki gitaramo kandi yahawe Mariya Uwanjye, mukuru wa Kamaliza, kugira ngo amwunganire mu gukomeza intego yihaye […]
Umuhanzi Kamaliza
Umuryango wa Kamaliza wahawe miliyoni y’amafaranga y’u Rwanda
Abateguye igitaramo cyiswe ‘Umurage wa Kamaliza Concert’ bashyikirije abagize umuryango wa Kamaliza miliyoni y’amafaranga y’u Rwanda yo gufasha imfubyi yareraga. Ibi bikaba byabereye aho uyu muryango utuye mu Mujyi wa Kigali kuri uyu wa 15 Kanama 2017. Igitaramo cyo kwibuka Kamaliza [Mutamuriza Anonciata] cyabereye muri Kigali Serena Hotel mu ijoro ryo kuwa 12 Kanama 2017 […]
Kamaliza yari umuhanzi udahatiriza–Masamba
Masamba Intore nyuma y’igitaramo cyiswe “Kamaliza Concert” yavuze ko nyakwigendera Kamaliza yari umuhanzi w’umuhanga wakoraga mu nganzo adahatiriza. Masamba ubwo yageraga ku rubyiniro yagize ati “Jye Kamaliza ndamuzi cyane kuko twarabanye mu bihe bigoye, ariko ari umuntu udasanzwe cyane byagera mu guhanga bikaba akarusho kuko atari ibintu yarindaga gushakisha akaba yarabikomoraga kuri nyina umubyara kuko […]
Igitaramo cyitiriwe Kamaliza kizaririmbwamo injyana gakondo
Abahanzi bamenyerewe mu njyana gakondo bazahurira mu gitaramo cyo kwibuka umuhanzi Kamaliza. Iki gitaramo cyiswe “Kamaliza Concert” kizaba tariki ya 12 Kanama uyu mwaka kiri mu rwego rwo gufasha impfubyi zarerwaga na nyakwigendera Kamaliza. Nyakwigendera Kamaliza amazina ye nyakuri ni Mutamuliza Annonciata wari uzwi mu ndirimo nka: Mbabare ngire nte,Umutoni, ‘Laurette’, ‘Naraye Ndose’ n’izindi nyinshi. […]